Янги Интер: кимлар келди, кимлар кетди?\nКиритилган сана: 2015-09-01 15:47\nЎтган футбол мавсумининг сўнгидаёқ Роберто Манчини янги мавсум бошига қадар “Интер” таркибида кўп ўзгаришлар бўлишини таъкидлаган эди. Шундай бўлса ҳам, кўпчилик Манчинининг “таркибга 8-9 янги футболчи келади” деган гапини ҳазилга йўйган эди.\nКеча тунда трансфер ойнаси ёпилди. Ҳисоб-китобларга кўра “Интер” ёзги трансферлар учун 100 миллион евро атрофида пул сарфлаган. Шунинг баробарида “Интер” учун кераксиз деб топилган футболчиларнинг сотилишидан 92 миллион евро даромад қилган.\nМоратти "Интер"ни яна сотиб олмоқчи\nКиритилган сана: 2015-04-08 20:30\nИталиянинг “La Gazzetta dello Sport” нашри сенсацион хабар тарқатди. Унда айтилишича, “Интер” собиқ хўжайини Массимо Моратти бир қатор дўстлари билан учрашиб, клубни Эрик Тоҳирдан қайтариб олишни маслаҳатлашган. “Интер”нинг титул ҳомийси “Pirelli” раҳбари Марко Тронкетти Провера клубни қайтариш бўйича Массимо Мораттининг асосий ҳамкори бўлиши қайд этилган.\nМойес Миланда, Манчини эса Чезенада\nКиритилган сана: 2014-10-27 10:04\n“Интер” клубининг бош мураббийи истеъфоси атрофидаги сериал давом этади.\n“Sky Sport”нинг хабар беришича, дам олиш кунлари “Манчестер Юнайтед” клубининг собиқ бош мураббийини Милан шаҳрида кўришган. Тахнимларга кўра, Мойес “Интер” раҳбарлари билан музокара олиб бориш учун ташриф буюрган. Шотландиялик мутахассиснинг сўнгги ойлар мобайнида бир неча бор Миланга ташриф буюргани унинг Эрик Тоҳир рўйхатидаги мураббийлар орасида фаворит эканидан далолат берса, ажаб эмас.\nИнтербаттл: Вальтер Маццари кетиши керакми ёки қолиши?\nКиритилган сана: 2014-10-25 19:09\nБугундан бошлаб ушбу блогни Инкогнито билан биргаликда юритамиз. Ҳамкорликда қизиқарли мақолалар тайёрлаб сизнинг эътиборингизга ҳавола этишга ҳаракат қиламиз.\nБугун иккаламиз ўзига хос “баттл” ўтказишга қарор қилдик. Хабарингиз бор, сўнгги пайтларда “Интер” мухлислари жамоанинг қониқарсиз натижаларининг асосий айбдори сифатида жамоа бош мураббийи Вальтер Маццарини кўришмоқда ва клуб президенти Эрик Тоҳирдан уни зудлик билан истеъфога чиқаришни талаб қилишмоқда.\n"Моратти даври" тугади\nКиритилган сана: 2014-10-24 08:36\nКеча барча интеристлар “Европа Лигаси” доирасидаги Интер ва Сент-Этьен клублари ўртасидаги ўйинни кутиб ўтирган бир вақтда бир қатор оммавий ахборот воситалари “Интер” собиқ президенти, айни дамда клубнинг фахрий президенти бўлиб турган Массимо Мораттининг “Интер”ни тарк этгани ҳақида хабар тарқатди. Мораттидан ташқари “Интер”ни клуб бошқарув кенгашидаги “Мораттининг одамлари” - Анджеломарио Моратти, Риналдо Гелфи ва Альберто Манцонетто – ҳам тарк этган.\nЖангга фақат "чоллар" боради!\nКиритилган сана: 2014-06-09 09:51\nКеча, яъни 2014 йилнинг 8 июнь куни Мадрид шаҳридаги “Сантьяго Бернабеу” стадионида “Реал Мадрид” клуби фахрийларидан иборат “Real Madrid Leyendas”ва “Интер” клуби фахрийларидан иборат “Inter Forever”жамоалари ўртасида ҳайрия ўртоқлик учрашуви бўлиб ўтди.\nЯнги давр бўсағасида ёҳуд Эрик Тоҳирнинг "Интер"и\nКиритилган сана: 2014-06-07 13:59\nБу мавсумда “Интер” кўрсатган ўйин кўпчиликда, юмшоқ қилиб айтганда, яхши таассурот уйғотмаган бўлса ҳам, ҳозирча Эрик Тоҳир кучли қаршиликка дуч келгани йўқ ва ҳозирча ўзи ҳақида ёмон таассурот қолдирмаяпти. Албатта, қишда Гуарин-Вучинич операцияси унинг имижига қаттиқ зарба бериши мумкин эди. Лекин, бу воқеа аллақачон унут бўлди. Клуб техник директори Марко Бранканинг ўз лавозимидан озод этилиши эса, Тоҳирнинг обрўсини анча ошириб юборди.\nКиритилган сана: 2014-06-07 09:40\nStadion.Uz сайтдаги блоглар қаторига бугундан эътиборан “Forza Inter” блоги ҳам қўшилди. Ушбу блог орқали Миланнинг “Интернационале” клуби ҳақида таҳлилий-субъектив мақолаларни мунтазам бериб боришга ҳаракат қиламан. Ҳа, мақолалар асосан субъектив ёндошув билан ёзилишини олдиндан айтиб қўйган яхши. Ўз севимли жамоанг ҳақида ёзганингда 100 % холис бўлиш қийин. Шундай бўлса ҳам, меъёрни сақлашга ҳаракат қиламиз.


ИнтерФУТБОЛ :: Рафаэль Ван Дер Варт: «Бир омад юришмаса, қийин...»\nРафаэль Ван Дер Варт: «Бир омад юришмаса, қийин...»\nФахрийлар ўртасидаги «Афсоналар кубоги»-2020 турнирининг можароли финали Юлдузлар терма жамоаси ғалабаси билан хотима топди (газетамизнинг 20-саҳифасида бу борада алоҳида мақола берилди). Бу мусобақа журналистлар учун айни муддао - улар кечаги юлдузлар ўйинидан завқланиш баробарида уларни суҳбатга чорлашлари мумкин. Хусусан, championat.com сайти финал арафасида собиқ ярим ҳимоячи Рафаэль ван дер Вартни ўз офисига чақирди ва нидерландиялик юлдуз қизиқарли саволларга эринмай, бафуржа жавоб қайтарди.\n- Айтингчи, сизни бундай турнирнинг қайси жиҳати кўпроқ қизиқтиради? Россияга ҳар йили шунча юлдузнинг ташриф буюриши бош омили нима?\n- Эски қадрдонлар билан дийдорлашиш - ажойиб воқеа. Барчамиз севимли ўйинни ҳамон яхши кўрамиз. Бу ерда ҳаммаси аъло даражада ташкиллаштирилади: беқиёс турнир, ажойиб шарт-шароитлар. Кўпчиликнинг «Афсоналар кубоги»га талпиниши асосий сабаби шу. Турнир баҳона мириқиб чақчақлашамиз. Меҳмонхонадаги кечки учрашувлар ва тадбирлар зўр ўтди. Ташкилотчиларга гап йўқ - чинакамига роҳатланяпмиз.\n- Айтганча, русларга қарши тўп суриш қийинроқми ёки улар билан улфатчилик қилиш?\n- Улфатчилик қилиш... Чунки мен умуман ароқ ичмайман, фақат меъёрни унутмаган ҳолда, оқ шароб истеъмол қилишим мумкин.\n- Россиялик бирор футболчи билан улфат бўлганмисиз?\n- «Тоттенхэм»да , Павлюченко билан бирга тўп сурганман. Қувноқ йигит ва савияли футболчи. Дарвоқе, ҳозир у нима билан машғул?\n- Баъзан ТВда кўриниш беради, ҳаваскорлар жамоасида ўйнаяпти.\n- У билан ўйнаш мароқли бўлганди, ўзаро муносабатимиз ҳам аъло даражада эди.\n- Павлюченко билан илк учрашувингизни эслай оласизми?\n- Ёдимда қолгани шуки, у инглиз тилида фақат «Хайрли тонг» иборасини биларди. Ваҳоланки, Англияда бир неча йил тўп суриб улгурганди. Оқ рангли Lamborghini автосида қорли трассада ўқдек учгани ҳам ёдимда. Лондонда бундай шароитда автомобиль бошқариш осон эмас. У эса ўтирдию, бир зумда ғойиб бўлди. Афтидан, қорли йўл ҳавосини олган кўринади.\n- Бирор марта бирга сайрга чиққанмисизлар?\n- Йўқ-йўқ, ахир Роман телбадек учарди...\n- Ўша даврда кимга «Тоттенхэм»нинг етакчи ҳужумчиси сифатида қарардингиз?\n- Робби Кин, Питер Крауч, Павлюченконинг ўзи ва Жермейн Дефо. Шахсан мен учун энг зўри - Крауч. Бўйининг баландлигини ҳисобга олиб, тўпни мудом унга оширардик. Қолаверса, «Уайт Харт Лейн»даги дастлабки 6та голимни айнан Питер тўпни боши билан ташлаб берганидан кейин урганман.\n- Айтишларича, жамоа бош мураббийи Реднапп негадир Павлюченкони ёқтирмаган. Бу борада нима дея оласиз?\n- Аниқ фикр билдириш қийин. Савияли жамоада мунтазам майдонга тушиш мушкул. Назаримда, Роман ҳам анча қийналган. Боз устига, инглиз тилини билмаслиги унга халақит берган - бу аниқ.\n- «Тоттенхэм» соҳиби Даниэль Левига Ҳаким Зиешни таклиф этган экансиз. Бироқ у якунда «Челси»ни танлади. Нима, «шпорлар» «Аякс» билан келишолмадиларми?\n- Бу масалада ўз бурчимни адо этдим, холос. Зиеш футболчи сифатида менга ёқади - тўп узатишни ҳам, гол уришни ҳам уддалайди. Унинг ўйини - лаззат манбаи. Бир ҳисобда, «Челси»га ўтиб, тўғри қилди ҳам. Бу клуб ҳозир голландча услубда ўйнамоқда.\n- Левини кўпинча ўзига хос табиатга эга инсон сифатида таърифлашади...\n- У шунчаки, ўз клубини ҳимоя қилади. Ўртамизда яхшигина ўзаро муносабат шаклланган эди, аммо баъзан тортишиб турардик. Ҳозир эса қучоқ очиб кўришамиз.\n- Роман Павлюченко бир сафар ҳимоячи Ассу-Экото ҳақида гапириб берганди. У чиндан ҳам телбамиди?\n- Ўзига хос йигит. Ўйинчи сифатида - супер, аммо футбол фидойиси эмас. Ўзи шундай деганди: «Пул учунгина ўйнайман. Аслида ҳамма шундай, фақат мен буни очиқ-ойдин тан оламан».\n- Ассу-Экото билан тортишиб қолганингиз сабаби ёдингиздами?\n- Ўйинда 1:0 ҳисобида ғалаба қозондик, аммо рақиб номини айтмайман. Учрашувда жарима зарбасини амалга оширгандим. Кийиниш хонасига кирганимиз заҳоти Ассу-Экото ёнимга яқинлашди: «Билиб қўй, бугун охирги марта жарима зарбаси тепдинг». Табиийки, бироз тортишдик. Аммо жанжал сабабсиз юзага келганди. Жамоа ғалабага эришди, ҳамма хурсанд. У эса негадир жарима зарбасига ёпишиб олди. Ваҳоланки, ўзи ҳеч қачон жарима нуқтасига яқинлашмасди. Аслида Ассу-Экото оқкўнгил йигит эди, ўшанда балки чарчоқ аламини мендан олишни истагандир?\n- «Тоттенхэм»да Гарри Кейн билан ҳам ўйнагансиз.\n- Ҳа, унинг илк машғулоти ёдимда. Ўшанда 18-19 ёшли йигитча эди. Ҳар иккинчи тўпга тегиниши - бош билан. Буни кўриб, дарвозабонимиз Гомесга шундай дедим: «Анави ношуд қаердан пайдо бўлди?» Энди Кейн - дунёнинг энг яхши ҳужумчиси. Бу воқеа футболни унча тушунмаслигимни англатади.\n- Павлюченко сизга Россия ва Нидерландия термаларининг Евро-2008даги учрашувини эслатгани ҳақида ҳам гапирганди...\n- Эҳ, ўша ўйин ҳафсаламизни пир қилганди. Эҳтимолки, гуруҳ босқичида энг зўр ўйинимизни намойиш этгандик. Ҳар ҳолда, Италия, Франция ва Руминия термаларини маҳв этдик. Фақат битта учрашув - Россия термасига қарши кечганини ютқаздик. Тан оламан, ўшанда рақиб жасорат кўрсатганди. «Плей-офф» баҳсларида кейинги босқичга чиқиш учун баъзан омад керак. Ўша оқшомни яхши эслайман: ҳарорат 30 даражада иссиқ, сўнгги дақиқаларда мувозанатни тикладик, кейин «овер-тайм» бошланди, аммо руслар чақмоқдек тезкор ҳаракатланишда давом этишди.\n- Россия термасининг устун жиҳати айнан нимада кўринганди?\n- Рақиб таркибида Аршавин бор эди. Эсимда, у худди Мессидек ўйнаганди, ҳаттоки, қўшимча вақтда ҳам тезликни пасайтирмади. Умуман, айнан Аршавиннинг самарали узатмаси ўйин тақдирини ҳал қилганди.\n- Ҳимоячи Булахруз оиласида юз берган фожиа (ҳомиладорликнинг 5-ойида чала туғилган қизалоғи нобуд бўлганди) ҳам терма жамоангиз ўйинига таъсир этганми?\n- Унинг оиласи мусибатга дуч келганига шубҳа йўқ. Айнан Булахруз учун ҳам ғалаба қозониш ниятида эдик. Бундай кўнгилсизликни унутиш қийин. Аммо шу сабаб енгилдик, деёлмайман. Футболчилар хаёлидан нималар ўтганини ҳеч ким билмайди. Фожианинг ўйинга таъсирини ҳам. Назаримда, ўша оқшом Россия термаси кучлироқ эди...\n- Ўзи Булахрузни майдонга туширилиши тўғри қарормиди? Уни иккинчи бўлимда алмаштирилгани-чи?\n- Футболчи учрашувга тайёрлигини айтгач, мураббий нима қилишни билмай қолганди. Бундай вазиятда қарор чиқариш мушкул.\n- Эътиборли томони, жамоангиз ўша мағлубиятдан кейин ажойиб серия қайд этди - ЖЧ-2010 саралашида фақат ғалаба қозонди, мундиалда эса финалга чиқди...\n- Ўзи Евро-2008га ҳам дунёнинг энг кучли жамоаларидан бири сифатида боргандик. Шунчаки, Россия термасига омад кулиб боқди, биз учун эса омадсиз кун бўлди.\n- Ўта содда изоҳ эмасми?\n- Йўқ, деярли барча мусобақаларда бундай воқеалар учрайди. Мисол учун, ЖЧ-2010да Бразилия термасини омад туфайли маҳв этдик. Аслида дастлабки 50 дақиқа рақиб тўлиқ устунликка эришганди. Бу вақтда атиги 1та гол қўйиб юборганимиз - омадимиз келганидан далолат. Кейин Снейдер боши билан самарали зарба йўллади. Боши билан! Бўйи белимдан келадиган йигитча! Янглишмасам, у ҳеч қачон бундай гол урмаганди.\n- ЖЧ-2018 пайти ТВда ишладингиз...\n- Ҳа, лекин Россияга келмадим, Нидерландияда студиядан туриб шарҳладим. Россия термаси ёқди, ватан шарафини муносиб ҳимоя қилди. Ҳар қандай жамоа ўз уйида яхшироқ ўйнашга интилади. Лекин 2018 йилги жамоа 10 йил аввалгисига нисбатан заифроқ кўринди, менимча.\n- ТВда ва интервьюларда футболчиларга нисбатан жуда талабчансиз. Масалан Магуайрни танқид қилгансиз.\n- Кўрганимни гапираман. Магуайр трансфери 90 млн. еврога баҳоланган футболчи. Бу катта маблағ. Аммо шунга арзимайди.\n- Магуайрнинг шериги - Линделёф савияси хусусида нима дейишингизни ўйлаш ҳам қўрқинчли.\n- Жуда тўғри, дунёнинг энг сара клубларидан бирида ўйнашига қарамай, ҳар иккиси энг яхши ҳимоячилар қаторида эмас.\n- Бэйлни «Тоттенхэм» ва «Реал» орқали яхши биласиз ва кўпинча уни ҳимоя қиласиз.\n- Гарет - ажойиб ҳужумчи. Тезлик, ноёб чап оёқ, сермаҳсул бош соҳиби. Лекин ўйини сал ўхшамай қолса, ҳамма унинг гольфини эслаб қолади. Испания газеталари йўқ қилишга, трибуналар ҳуштакбозликка шай туради. Буни эътиборга олиш лозим.\n- Голландияда Слуцкийни соғинишяптими?\n- Албатта, ахир у ғаройиб инсон. Лекин Слуцкийни мураббийлик фаолияти эмас, «Инстаграм»даги саҳифаси учун соғинишади. Охирги пайтлар «Витесс» футбол ўйнашни тўхтатиб қўйди, тушкунликка тушди ва мураббий истеъфога чиқди.\n- Слуцкийнинг услуби Голландия мезонларига кўра, ҳимоявийми?\n- Унинг учун энг муҳими - ғалаба. Моуриньо ва Слуцкийга ўхшаш мураббийларни футбол умуман қизиқтирмайди. Натижа таъминланса, бас.\n- Моуриньони бир неча марта ҳайрат билан тилга олгансиз. Унинг ўзига хос жиҳати нима?\n- Ижобий такаббурлик. «Реал» кийиниш хонасига биринчи марта кирганида, у ерда Роналду, Кака, Бензема ва бошқа футболчилар ўтиришганди. Жозе суҳбатни шундай бошлаганди: «Агар фақат менинг айтганларимни бажарсанглар, биз ҳеч қачон енгилмаймиз».\n- Бу сўзларни қандай қабул қилгансиз?\n- Кулиб юборгим келдию, ўзимни тийдим. Чунки ҳамма Моудан қўрқиб турганди. Шартни жиддий қабул қилдик. Моу тез орада мендан кетишимни сўради, шунга қарамай, уни ёқтираман. Чунки бор гапни очиқ-ойдин айтди: «Озилни харид қилдик, у сенинг ўрнингда ўйнайди». Шу тариқа «Тоттенхэм»га йўл олдим.\n- Сўнгги савол: «Аякс»даги даврдан буён Ибрагимович билан сира чиқишолмай келасиз...\n- Аҳ-ҳа, Ибрагимович. У катта дўстим (кулади).\n- Нима сабабдан ўзаро чиқишолмагансизлар?\n- У шов-шувли трансфер асосида «Аякс» сафига қўшилган ва дарҳол қирол бўлиш ниятида эди. Аслида у даражада зўр эмасди. Биласизми, шундай жиҳатлар борки, улар орқали нотаниш кишининг ўзгача тоифадан эканлигини бир кўришда билиб олиш мумкин. Швеция термасига қарши ўйинда у товонимни шикастлади, кейин калака қилди. Ўша лаҳзадаёқ иккимиздан биримиз «Аякс» билан хайрлашишимиз шартлигини тушундим. У тез орада «Ювентус»га йўл олди. Ҳозир Златанни энг яхши ҳужумчиларнинг бири сифатида ҳурмат қиламан. Бунда яқин дўст эмаслигимизнинг аҳамияти йўқ...


Мактаб: ота-оналардан пул йиғиш қонуний...ми?\nС начала работы biznes-daily.uz 7 141 067\nГлавная "ISTE'MOLCHI" Мактаб: ота-оналардан пул йиғиш қонуний...ми?\nЎзбекистон давлат бюджетидан 2016 йил умумтаълим мактабларини таъмирлаш учун 1.5 трлн. сўм ажратилган. Бундан ташқари, давлат бюджети ва маҳаллий ҳокимиятдан умумий таълимни ривожлантириш учун ҳар йили қўшимча маблағлар ажратилади. Шунга қарамасдан, юртимиз умумий таълим муассасаларида ота-оналардан турли баҳоналар билан пул йиғиб олиш одатий ҳолга айланган, деб ёзади sof.uz.\nМасалан, оммавий ахборот воситаларида хабар қилинишича, Тошкент шаҳри Чилонзор туманидаги мактаблардан бирида ота-оналардан синф фонди учун ҳар ой 5 минг сўмдан, мактаб фонди учун эса 30 минг сўмдан пул йиғилиши талаб қилинган. Янги ўқув йили бошланиши билан яна мактабларда йиға-йиғ бошланганлиги ҳақида ижтимоий тармоқларда хабарлар учраб турибди.\nМактаб маъмурияти ўқувчилар орқали ота-оналардан, асосан, синфни таъмирлаш, байрам тадбирларини ўтказиш, ўқитувчиларга совға сотиб олиш ва мактаб фаолиятининг бошқа жабҳалари учун пул йиғиб оладилар.\nУмумий таълим олиш ҳуқуқи. Умумий таълим муассасаси харажатларини қоплаш учун ота-оналардан пул йиғиб олиш амалиётининг қонунийлигини муҳокама қилишда, энг аввало, юртимизда умумий таълим олиш ҳуқуқи конституциявий ҳуқуқ даражасига кўтарилганлиги ва бепул эканлигини алоҳида таъкидлаб ўтиш лозим.\nЎзбекистон Республикаси Конституциясининг 41-моддасига кўра, ҳар ким билим олиш ҳуқуқига эга бўлиб, давлат бепул умумий таълим олишни кафолатлайди.\nТаълим тўғрисидаги Қонуннинг 4-моддасига биноан, ҳар ким билим олишда тенг ҳуқуқларга эгадир. Умумтаълим мактаби тўғрисидаги Низомнинг 2-бандига кўра, Ўзбекистон Республикасининг барча фуқароларига давлат умумтаълим андозалари доирасида бепул умумий таълим олишнинг кафолатланган ҳуқуқи ва имкониятини беради.\nУмумий таълим муассасаларининг давлат томонидан молияланиши. Бепул умумий таълимни кафолатлаш давлатнинг умумий таълим билан боғлиқ бўлган асосий сарф-харажатларни ўз зиммасига олишини англатади. Шу сабабли, Таълим тўғрисидаги Қонуннинг 31-моддасида давлат таълим муассасаларини молиялаш республика ва маҳаллий бюджетлар маблағлари, шунингдек, бюджетдан ташқари маблағлар ҳисобидан амалга оширилиши белгиланган. Умумтаълим мактаби тўғрисидаги Низомнинг 8-бандида эса, давлат мактаб фаолияти ва уни ривожлантиришнинг ижтимоий-иқтисодий, ҳуқуқий асосини кафолатлайди, унинг моддий-техник, молиявий ва бошқа эҳтиёжларининг қондирилишини таъминлайди.\nУнда, шунингдек, мактабда қўшимча ўқув предметлари ва режадан ташқари курслар жорий қилинганда, тажриба-эксперимент ишлари олиб борилганда, экспериментал педагогик майдончалар ташкил этилганда, янги турдаги мактаблар очилганда, шунингдек, бошқа ҳолларда ҳокимликлар мактабни зарур моддий-техника билан таъминлаш учун қўшимча молиявий маблағлар ажратишлари мумкинлиги ёзилган.\nҲокимликлар мактабларга зарур иншоотлар ва бинолар, муҳандислик коммуникациялари, ер майдонлари, ўқув қуроллари, инвентарларни етказиб беради;\nмактаб бинолари ва иншоотларини ўз вақтида асосли ва жорий тузатиб беришни, мактабларни асбоб-ускуналар билан таъминлашни ўз зиммасига олади.\nУмумтаълим муассасаларининг мулки ва маблағи. Умумтаълим мактаби тўғрисидаги Низомнинг VI бўлими мактабларнинг молия-хўжалик фаолиятига бағишланган. Мазкур бўлимда мактабнинг молиявий маблағи давлат бюджети ва мактабнинг бошқа манбалардан ташкил топувчи ўз маблағлари ҳисобига шаклланиши айтилади. Мактабнинг молиявий маблағлари унинг тўла ихтиёрида бўлиб, уни тақсимлаш ҳуқуқи Мактаб кенгашига тегишлидир. Мактабнинг ўз маблағлари қуйидаги асосий манбалар ҳисобига шаклланиши мумкин:\n– давлат, ташкилотлар, ота-оналар ва бошқа фуқароларнинг ихтиёрий бадаллари;\nИхтиёрий ва мажбурий тўлов ўртасидаги фарқ. Юқорида таъкидланганидек, мактабнинг маблағи ота-оналардан келиб тушадиган ихтиёрий бадаллар ҳисобига ҳам шаклланади. Демак, амалдаги қонунчилик мактабларнинг ота-оналардан пул йиғиш амалиётини тақиқламайди. Аммо ота-оналар томонидан тўланадиган бадаллар ва бошқа кўринишдаги хайр-эҳсон ҳаракатлари ихтиёрий бўлиши керак. Ота-онани турли йўллар билан пул тўлашга мажбур қилиш ноқонуний ҳисобланиб, ҳар бир ота-она бунга қарши қонуний чораларни кўриши керак.\nОта-онани пул тўлашга мажбурлаш турли хил кўринишда бўлиши мумкин. Масалан, пул тўланмаган тақдирда, ўқитувчи ўқувчини синф олдида камситиши, ота-онаси пул тўламагани учун танбеҳ бериши (масалан, “Бутун синф тўладию, битта сен тўламадинг”) мумкин. Ёки бўлмаса, янги ўқувчини мактабга қабул қилиш учун ота-онадан мактаб фонди учун пул ўтказишини шарт қилиб қўйиши мумкин. Умуман олганда, ота-она мактаб маъмурияти сўраган пулни ёки бошқа кўринишдаги ёрдамни бермагани учун фарзандига қарши қилинган ҳар қандай босим ноқонуний ҳисобланади. Чунки у босимга учраган ўқувчилар ота-онасини ноихтиёрий равишда пул тўлашга мажбур қилади.\nТўловларни назорат қилиш. Ота-она ихтиёрий равишда мактаб фаолиятига молиявий кўмак бериш мақсадида пул тўлаган тақдирда, барча тўпланган маблағлар расмийлаштирилиши керак. Акс ҳолда, ота-оналардан йиғилган маблағлар қандай тасарруф этилаётганини назорат қилиш қийин бўлади. Масалан, ота-оналар мажлисида синф раҳбари рақс тўгаригини очиш учун яна 800 минг сўм қўшимча маблағ зарурлигини айтса ва ота-оналар мазкур пулни йиғиб беришга розилик билдирса, пул ким томонидан ва қай кўринишда йиғилиши (масалан, банк ҳисобига пул ўтказиш ёки нақд пул тўлаш), маблағ қайси мақсадлар учун сарфланиши (масалан, рақс тўгараги олиб бориладиган хонани таъмирлаш ва жиҳозлаш), маблағ кўзланган мақсадларда сарфланишини ким назорат қилиши, маблағлар қандай сарфлангани ҳақида ота-оналарга қачон ва қай кўринишда ҳисобот берилиши каби масалалар ҳақида расмий ҳужжат тузилиши шарт (баённома кўринишида бўлиши мумкин).\nҚолаверса, юқоридаги тавсияларга риоя этмаслик, умумий таълим учун ҳам давлат, ҳам фуқаролар томонидан қилинаётган харажатлар ҳақида аниқ таассуротга эга бўлиш имконини чеклайди. Масалан, 2017 йил учун умумий таълим даргоҳларини таъмирлашга давлат томонидан 100 млрд. сўм пул ажратилган бўлса, мазкур миқдор умумий таълим муассасаларини молиялаш учун етарлими ёки йўқми, бу ҳақда хулоса чиқариш қийин. Сабаби, ота-оналар ҳам катта миқдорда тўловларни амалга оширмоқда. Давлат ҳар йили 100 млрд. сўм ажратсаю, ота-оналардан келиб тушаётган тўловларнинг умумий миқдори 50 млрд. сўмни ташкил қилаётган бўлса, демак давлат умумий таълим муассасалари учун ажратилаётган пулни 50 фоизи ортиб қолиши керак.\nКимга ва қандай шикоят қилиш мумкин? Умумий таълим масканида рўй бераётган ҳуқуқбузарликлар ҳақида турли давлат органларига мурожаат қилиш мумкин. Аввало, ота-оналар тўлов талаб қилган ўқитувчи билан боғланиб, пул нима учун йиғилаётгани, унинг мажбурийми ёки ихитёрий экани ва тўлов тўламаслик қандай оқибатларга олиб келиши ҳақида маълумот олиши керак. Агар ўқитувчи тўловни ота-оналар учун мажбурий деб айтса, юқорида тилга олинган қонун ва низом бандларини иқтибос келтирган ҳолда мактаб директорига ушбу ўқитувчининг хатти-ҳаракати устидан шикоят қилиш ва белгиланган муддатда тегишли чоралар кўрилишини талаб қилиш керак. Агар мактаб директори шикоятингизни эътиборсиз қолдирса, унда шикоят аризасини юқори турувчи органларга, хусусан, шаҳар ёки вилоят таълим бошқармасига, қолаверса, туман/шаҳар прокуратурасига юбориш лозим. Бундай ҳолатларда тегишли ҳуқуқий маслаҳат олиш учун давлат органларининг порталига, Ўзбекистон Республикаси Бош Прокуратурасининг веб-саҳифасига жойлаштирилган ишонч телефони хизматларидан ҳам фойдаланишингиз мумкин. Ишонч телефонларига боғланиб, мактаб маъмурияти томонидан амалга оширилаётган пул йиғиш ишлари қонунийлиги ҳақида маълумот олишга ҳаракат қилинг.


Самвел Бабаян футболдан умрбод четлатилди! | Fayzbog.uz\n15.01.2018 / Маъмурият /\nЎзбекистон футбол федерацияси Ўзбекистон миллий терма жамоасини ЖЧ-2018 саралаши даврида бошқарган мураббий Самвел Бабаянни футболга алоқадор ҳар қандай фаолият билан шуғулланишдан четлаштирди. Бу ҳақда федерациядаги ўз манбасига таянган ҳолда «Kun.uz» сайти хабар берди.\n«Самвел Бабаян «Пахтакор» футбол клубида фаолият борган вақтида футболчиларнинг шартномаси билан боғлиқ ҳужжатларга ноқонуний ўзгартиришлар киритгани аниқланди. У жамоа тепасига янги раҳбарият келаётганидан хабар топгач, клуб билан битими 2018 йил сўнгига қадар бўлган футболчилар шартномасини 2017 йил қилиб ўзгартирган. Бундан кўзланган асосий мақсад — йил сўнгида эркин агентга айланадиган футболчиларни хорижий клубларга сотиб, моддий манфаат кўриш бўлган.\nEndi nima keragi bor!?…\nОркасидан гапиришга уста хаммаси. Ишлаб турган вактида битта имкон берайлик деганлар оркасидан ахлат чаплайди энди\nЭнди нима фойдаси бор,булар иш буб булдику\nБу қанақаси, бўлар иш бўлди деб қўл қовуштириб ўтириш керакми энди Умиджон?\nМуаллиф бундай кўрсатувлар бошқа қайтарилмасин деяпти. Агар хозир буни ютворсак, кейинги сафар бундан баттар мавзуларни телевиденияга олиб чиқиб кўрсатувлар таёрлашади. Бундай одамларни онгини захарловчи кўрсатувларни яна пайдо бўлишига қатъий қаршилик қилиш керак


Кумушхон Файзуллаева жаҳон чемпионатининг энг яхши...\n16.03.2019 11:42 0 1230\nТантанали ёпилиш маросимида мусобақанинг энг яхши қиз ва йигит иштирокчилари тақдирланди. Қизлар ўртасида 64 кг вазн тоифасида иккита жаҳон рекордини ўрнатган ва учта олтин медални қўлга киритган ўзбекистонлик Кумушхон Файзуллаева турнирнинг энг яхши атлети деб топилди. Бу ҳақда Жисмоний тарбия ва спорт вазирлиги матбуот хизмати хабар берди.\nЭслатиб ўтамиз, қизлар ўртасида 64 килограмм вазн тоифасида супачага чиққан Кумушхон Файзуллаева мусобақада олтин медални қўлга киритибгина қолмасдан, ўсмирлар ўртасида жаҳон рекордларини ҳам ўрнатганди. Вакиламиз даст кўтариш машқида 93 кг, силтаб кўтариш машқида эса 122 кг натижа қайд этганди.\nоғир атлетика Кумушхон Файзуллаева\nСпорт 02/06, 14:50\nОғир атлетикачи Адҳамжон Эргашев ЖЧда 3 та олтин медални қўлга киритди\nСпорт 13/03, 10:02


Шавкат Мирзиёев масъулларга 283 турдаги импорт маҳсулотини маҳаллийлаштириш топшириғини берди\n18:32 / 11.03.2022\nШавкат Мирзиёев раислигида 11 март куни ўтказилган йиғилишда саноат тармоқлари, йирик корхоналар билан маҳаллий ишлаб чиқарувчилар ўртасида маҳсулотбай кооперацияни йўлга қўйиш зарурлиги таъкидланди. Бу ҳақда президент матбуот котиби хабар қилди.\nҚайд этилишича, 2022 йил учун 4,4 триллион сўмлик кооперация шартномалари тузиш режалари мутлақо қониқарсиз экани, буни 15 триллион сўмга етказиш бўйича барча имкониятлар мавжудлиги қайд этилган. Шунинг учун 1 июлга қадар жами 283 турдаги импорт қилинаётган маҳсулотларни маҳаллийлаштириш бўйича тайёр бизнес-режаларни тадбиркорларга таклиф этиш вазифаси қўйилган.\nБундан ташқари, саноат ярмаркалари фаолиятини ҳам тубдан қайта кўриб чиқишга кўрсатма берилган.\nТайёр маҳсулотларга харидор топиш билан бирга маҳаллийлаштиришга тавсия қилинаётган маҳсулотлар бўйича бизнес-режалар ҳам қилинади ва лойиҳага қизиқиш билдирган тадбиркорлар ярмарканинг ўзида банклар билан молиялаштириш шартларини келишиб олади.\nБуюртмачилар лойиҳа ташаббускорлари билан 3 йил муддатгача кафолатли харид шартномаларини тузади.\nИнвестициялар ва ташқи савдо вазирлигига «Экспомарказ»нинг битта павильонида доимий ишлайдиган саноат ярмаркасини ташкил этиш, вилоят марказларида, шунингдек, саноат зоналарида маҳаллий ишлаб чиқарувчиларнинг шоу-румларини ишга тушириш топширилган.\nШунингдек, 1 апрелдан:\nянги лойиҳаларнинг маркетинг тадқиқотлари, лойиҳа ҳужжатларини ишлаб чиқиш, хорижий мутахассисларни жалб қилиш харажатларининг ярми, маҳаллий корхоналарнинг маҳсулотларини хорижда сертификатлаш харажатлари 50 фоизи қоплаб берилади;\nмаҳаллий корхоналарнинг маҳсулотларини хорижда сертификатлаш харажатларининг 50 фоизи қоплаб берилади.


19:24 / 27.05.2016 | Yasin | 1729\nАссалому алайкум! Ҳурматли устозлари ва ходимлар, ота-онаси учун фидя тўлаш мумкинми? Рамазон ойининг яримларини тутиб, қолганига ярамай қолса, ўша қолган кунлари учун фидя бериладими? Фидяни камбағалларга бериладими ёки масжидга?\nВа алайкум ассалом! Сизнинг ёзганингиздан ота-онангиз рўза тутишга қодир. Тутолмай қолган кунларини қишнинг қисқа кунларида кетма-кет бўлмаса ҳам тутиб беришлари вожиб бўлади. Агар унга ҳам қодир бўлмасалар фидясини берилади. Фидяни фақат камбағалларга берилади. Фидя масжидга бериш ила адо бўлмайди. عَنِ ابْنِ عَبَّاسٍ رَضِيَ اللهُ عَنْهُمَا، ﮋوَعَلَى الَّذِينَ يُطِيقُونَهُ فِدْيَةٌ طَعَامُ مِسْكِينٍﮊ قَالَ: كَانَتْ رُخْصَةً لِلشَّيْخِ الْكَبِيرِ، وَالْمَرْأَةِ الْكَبِيرَةِ، وَهُمَا يُطِيقَانِ الصِّيَامَ أَنْ يُفْطِرَا وَيُطْعِمَا مَكَانَ كُلِّ يَوْمٍ مِسْكِينًا، وَالْحُبْلَى، وَالْمُرْضِعُ إِذَا خَافَتَا. رَوَاهُ أَبُو دَاوُدَ وَالْبُخَارِيُّ وَلَفْظُهُ: قَالَ ابْنُ عَبَّاسٍ: لَيْسَتْ بِمَنْسُوخَةٍ، هُوَ الشَّيْخُ الْكَبِيرُ، وَالْمَرْأَةُ الْكَبِيرَةُ، لَا يَسْتَطِيعَانِ أَنْ يَصُومَا، فَيُطْعِمَانِ مَكَانَ كُلِّ يَوْمٍ مِسْكِينًا. Ибн Аббос розияллоҳу анҳумодан ривоят қилинади: «Уни қийналиб тутадиганлар зиммасида бир мискин таомича фидя бордир» ояти қари чол ва қари кампирга тегишли рухсатдир. Икковлари рўзани қийналиб тутадилар. Улар оғизларини очиб, ҳар бир кун ўрнига бир мискинга таом берадилар. Ҳомиладор ва эмизикли аёллар агар қўрқсалар, оғизларини очадилар». Абу Довуд ва Бухорий ривоят қилишган. Бухорийнинг лафзида: «Ибн Аббос: «Бу оят мансух эмас, балки қари чол ва кампир учундир. Улар рўза тутишга қодир эмас. Бас, ҳар бир кун ўрнига бир мискинни таомлантирадилар», деди», дейилган. Маълумки, Исломда инсонни тоқатидан ташқари ишга таклиф қилиш йўқ. Жумладан, рўза масаласида ҳам. Шу маънода Аллоҳ таоло ўта қариб қолганлари туфайли рўза тутса қийналиб қоладиган чол ва кампирларга рўза тутмасликка рухсат берган. Бу ҳақда Бақара сурасида оятлар келган. Биз ўрганаётган ривоятда улуғ саҳобий Абдуллоҳ ибн Аббос розияллоҳу анҳу ана шу ояти кариманинг ҳукмини тушунтириб бермоқдалар. Мазкур оятга кўра, ўта қари чол-кампирларга рўза тутмасликка рухсат бор ва рўзаси тутилмаган ҳар бир кун эвазига бир мискинга таом беришлари жоиз. Баъзи кишилар ўзлари соғ бўлсалар ҳам, ёшлари катталиги туфайли, рўза тутсалар қийналадиган бўлиб қоладилар. Ана ўшандай кишилар ҳам рўза тутмасалар бўлади. Фақат рўзанинг ўрнига фидя берадилар. «Фидя»нинг луғавий маъноси «фидо қилиш» бўлиб, шариат ҳукмига кўра, маълум бир нарсанинг ўрнига мол сарфлаш «фидя бериш» дейилади. Қариликлари туфайли рўза тута олмайдиганлар учун фидя беришнинг жорий қилиниши бежиз эмас. Унда мискинларнинг манфаати билан бирга, ўша рўза тута олмаган кишилар ибодатни адо эта олмаганлари учун уларнинг афсус-надоматларини енгиллатиш ҳам бор. Бу ривоятда қари чол ва кампирлар ҳукмига ҳомиладор ва эмизикли аёллар ҳам қўшилиши, агар улар ёш болаларининг соғлиғига зарар етишидан қўрқсалар, оғизларини очиб юришлари мумкинлиги ҳақида ҳам сўз кетмоқда. ("Кифоя" китобидан). Валлоҳу аълам!\nНамоз ўқиш вақтида ёш боланинг таъсири тўғрисида\nТаҳорат орасида артинмаслик\nТаровeх намозини 8 ёки 12 ракъат ўқиш


Америкалик эр-хотин учун биргаликда уй йиғиштириш катта бойлик келтирди » JIZZAXCITY.UZ - Жиззах ахборот портали\nЖиззах ахборот портали » Дунё » Америкалик эр-хотин учун биргаликда уй йиғиштириш катта бойлик келтирди\nАмериканинг Луизана штатида яшовчи эр-хотин Гарольд ва Тина Эхренберглар миллий байрамлардан бири олдидан уй йиғиштиришга аҳд қилишганди. Шу жараёнда бир дона лотерея чиптасини топиб олишди. Хайрият, ўйиндан кейинги кутиш муддати тугашига ҳали икки ҳафта вақт бор экан.\nБу чиптани улар ёзда сотиб олишган, аммо негадир унутишганди. Эр-хотин дарҳол ютуқлар жадвали чоп этилган газетани қидириб топиб, чипта рақамини текшириб кўришди. Қарангки, чиптага 1,8 миллион доллар пул ютиб олишган экан. Шошилинч тарзда лотерея офисига боришди. Офисдагилар ҳам чиптани текширувдан ўтказгач, ҳақиқатан ютуқ чиққанини тан олишди.\nЭр-хотин солиқларнинг барчасини тўлагач, 1,27 миллион доллар эгаси бўлди. Уларнинг айтишича, ютуқни қаёқдаги саёҳат, ёки бўлар-бўлмас буюмлар харид қилишга сарфлашмас экан. Одатий ҳаёт тарзини яшашда давом этишаркан.


Бош сахифа > Янгиликлар > 46 ЙИЛЛИК ТАЖРИБА – АНОР МЕВАЛАР ҚИРОЛИ\n46 ЙИЛЛИК ТАЖРИБА – АНОР МЕВАЛАР ҚИРОЛИ\nҚуёшли юртимизнинг табиати бетакрор. Шу боис ҳам унинг олтинга тенг тупроғида етиштирилган мева-сабзавотлар шифобахш хусусиятларга эга. Йилнинг тўрт фаслида ҳам бободеҳқонларимиз меҳнати сабаб бозорларимиз тўкин сочин. Айни кунларда пишиб етилган куз неъматларидан бири бўлган анор меваси витаминларга бой ва инсон саломатлиги учун фойдали ҳисобланади.\nНавбаҳор туманининг “Вомитан” маҳалласида яшаётган 46 йилдан буён ўз томорқасида анорчилик билан шуғулланиб келаётган Чиннигул Ҳалимова хонадонига кираверишингиз билан қизариб пишган анорларга кўзингиз тушади.\nТоморқа қўшимча даромад манбаи. Анор дарахтидан мўл-ҳосил олиш учун ўз вақтида ишлов берамиз. Бу меванинг дарахти заиф бўлгани учун қишнинг совуқ кунларидан асраш керак. Шунда ҳар йили яхши ҳосил беради,- дейди Чиннигул момо.\nКўрилганлар сони: 1382


Долзарблигини йўқотган 6 та касб - Ayol.uz\nErkak.uz Farzand.uz | Lotincha\nДолзарблигини йўқотган 6 та касб\nDiyora Rahmatullayeva 02.04.2015 11:26 1212 01\nБора-бора кўпроқ касб ва ҳунарлар робот ва машиналарга топширилмоқда. Бозор иқтисодиёти самарадорликка чақиради, шунинг учун корхоналар ёки дўконлар ўз ишчисини тўлаш керак бўлмаган ва хатоликларга йўл қўймайдиган автомат билан алмаштирмоқда. Аслини олганда, бу янгилик эмас, технологиялар ривожланавергани сари бир касб ўрнини бошқаси эгаллаб боради. Қуйида эътиборингизга технологиялар тараққиёти шарофати билан йўқолиб кетган касбларни ҳавола эрамиз.\nУйғотувчи одам (инглизчада кноскер-уп деб аталган)\nУшбу касб Англия ва Ирландияда саноат инқилоби даврларида мавжуд бўлган ва ўтган асрнинг 20-йилларидагина — будилник соат кенг тарқалгач, ўз аҳамиятини йўқотган. Тадбиркорлар бундай кишиларни ишчиларни сменадан олдин уйғотиши учун ёллаган: улар тонгда шаҳарни кезиб, узун таёқ билан уйларнинг деразаларини тақиллатиб юрган.\nҲозирда маърузачи деганда университет домласи кўз олдимизга келади, бироқ ХХ аср бошларида ушбу термин билан ишчиларнинг кўнгилочар машғулотларидан бири аталган. Маърузачилар сигара фабрикаларида ишлаган: улар ишчилар зерикиб қолмаслиги учун газета ва бошқа матнларни овоз чиқариб ўқиб турган. Ўша асрнинг 20-йилларига келиб, маърузачилар ўрнини радио эгаллади.\n1940-йилларда совитгичлар кенг тарқалгунига қадар одамлар озиқ-овқатларни муз солинган жавонларда сақлаган. Музга бўлган эҳтиёж туфайли вазифаси музлаган кўл ва дарёлардан музни ўйиб олиб, уйма-уй тарқатиб юришдан иборат янги касб пайдо бўлди. Совитгичлар туфайли, ушбу касб деярли йўқолиб кетган бўлса-да, ҳалигача муз етказиб бериш хизмати мавжуд (масалан, ресторанларга).\nХИХ асрда ёғоч кесувчилар томонидан қулатилган дарахтлар тахта тилиш заводига дарёларда сузиб борган. Қишда кесилган дарахтлар дарёнинг музлаган сатҳида йиғилиб қолиб, баҳор келиши билан муз эригач эса оқим бўйлаб сузиб кетган. Ёғоч оқизувчилар қирғоқда узун таёқлар билан ходаларни тўғри йўналтирган ва йўлдаги турли тўсиқларни олиб ташлаган. ХХ аср бошида темир йўллар ва кўчма тахта тилиш ускуналаридан фойдаланила бошлагач, ушбу касб долзарб бўлмай қолди.\nЭлектр чироқлар пайдо бўлгунига қадар кўплаб катта шаҳарлар газли чироқлар билан ёритилган, уларни эса ёқиб чиқиш керак бўлган — ва бу билан махсус кишилар шуғулланган. Чироқчилар узун нарвонлар орқали чироққача кўтарилиб, уни гугурт ёки мойчироқ билан ёққан.\nХИХ аср охирида биринчи тижорий телефон линияси ишга тушганида дастлаб ўспирин болаларни ишга ёллашган. Бироқ улар ўйинқароқлик қилиб, қўнғироқ қилганларни лақиллата бошлагач, компаниялар ишга аёлларни ола бошлаган. Телефончи аёллар махсус шнурланадиган тахта қаршисида ўтириб, турли телефон линияларини бир-бирига ёки биридан олиб, бошқасига улаган. Телефон операторлари 1980-йилларгача ҳам қўлда ана шу тарзда ишлашган.\nUY BEKASI QANDAY QILIB "MUXLISA LADY COOK" BRENDI ASOSCHISIGA AYLANDI?\nNavbakhor Boudot: "Sen agar o‘qiyman des...\nOyoqlari emas, orzulari bilan qadam tash...\nQaynonaga yoqish shartmi?\nЛазиза Азимова. "Идеал аёл" образи фақат...\nYosh onalarga maslahatlar\nChaqaloqlarning koʻkrakdan bosh tortish...\nTirnoqlar parvarishi qanday olib borilis...\nQO’LLAR PARVARISHI — QOIDALARI, UY SHARO...\nОлимлар: аёлларнинг хиёнатга мойиллигини...\nNavbakhor Boudot: "Sen agar o‘qiyman desang, men qo‘limni sotib bo‘lsa ham seni o‘qitaman"\nOyoqlari emas, orzulari bilan qadam tashlayotgan qiz hikoyasi\nCopyright © 2021 Ayol.uz Барча ҳуқуқлар ҳимояланган


Роналду Фелишга қарши, «ПСЖ» ва «Реал» — Неймар ва Рамоссиз. Кун ўйинлари анонси\nЧоршанба оқшомида Чемпионлар лигасининг гуруҳ босқичи 1-тури доирасида яна 8та учрашув бўлиб ўтади.\nАсосий актёрларсиз катта ўйин\n«Брюгге» — «Галатасарой»\nПариждаги ўйин чоршанба оқшомининг энг жарангдор ўйинидир. Лекин бугун майдонда мухлислар истаганидек юлдузли таркиблар ҳаракатланмайди. «ПСЖ» ЕЧЛ старти арафасида ҳужум чизиғининг асосий футболчиларисиз қолди, Килиан Мбаппе ва Эдинсон Кавани жароҳат олди, Неймар эса ўтган мавсумда олинган дисквалификациясини ўтамоқда. Сешанба куни Неймарнинг дисквалификацияси 3тадан 2тага туширилгани маълум бўлди ва у энди гуруҳ босқичининг 3-туридан жамоасига ёрдам беришга киришиши мумкин.\n«Реал»да эса асосий муаммолар мудофаа чизиғи билан боғлиқ. Серхио Рамос ва Начода дисквалификация бор, Зидан энди ҳимоя марказига Варан ва жамоанинг янги ҳимоячиси Милитаодан иборат жуфтликни туширишга мажбур. Мураббий майдон марказида ҳам муаммоларга эга, Модрич, Асенсио ва Иско жароҳатлар туфайли ўйинда иштирок эта олишмайди. Бундай вақтда ҳатто Хамес Родригесга таяниш мумкин бўлиб қолади. Колумбиялик футболчи яқин ойлар давомида жамоанинг асосий таркиб футболчиси бўлиб туриши кутилмоқда.\nЎзаро учрашувлар статистикаси мезбонлар фойдасига эмас. Ўтказилган 7 ўйинда «ПСЖ» фақат бир марта ғалаба қозонган ва бир марта дуранг ўйнаган. Аммо «Реал» мавсумни ишончли бошлай олмаганидан келиб чиқиб айтиш мумкинки, французлар ўз майдонида биринчи марта мадридликларни енгиш имкониятига эга\n«Олимпиакос» нима қила олади?\n«Олимпиакос» — «Тоттенҳэм»\nБу гуруҳда иккита яққол фаворит бор: «Бавария» ва «Тоттенҳэм». Лекин қолган икки жамоа ҳам гуруҳ босқичида сенсация кўрсата олади.\nЧемпионлар лигасининг ўтган мавсумдаги финалчиси еврокубокнинг янги мавсумини «Олимпиакос»га қарши ўйин билан бошлайди. Греклар клуб мавсум стартини ажойиб ўтказмоқда, бу жамоа ЕЧЛнинг гуруҳ босқичига чиқиш йўлида «Виктория» (Пльзень), «Истанбул» ва «Краснодар» клублари тўсиғидан ўтди. Бу жамоа таркибида испан қамоқхонасида 5 ой вақт ўтказгач фаолиятини қайта тиклаган Рубен Семеду, «Спортинг»дан кетгач ўйини очилган Даниэл Поденсе ҳамда иккинчи ёшлигини ўтказаётган Матье Вальбуэна бор.\n«Тоттенҳэм» икки йилда илк марта янги футболчилар учун маблағ сарфлади. Аммо Маурисио Покеттино ҳамон эски таркибга ишонч билдирмоқда. Аммо у журналистлар билан мулоқотларида камида ўтган мавсумдаги натижани такрорламоқчилигига ишора қилмоқда.\n«Манчестер Сити» яққол фаворитми?\n«Шахтёр» — «Манчестер Сити»\nГуруҳ босқичига қуръа ташланганидаёқ ҳамма «МС» шубҳасиз энг осон гуруҳга тушгани ҳақида гапирди. Дебютант «Аталанта», ўтган мавсумда Европа Лигасида иштирок этган Загреб ва мураббийни алмаштирган «Шахтёр». Умумий нархи бир миллиард евродан ошадиган таркиб учун мисоли енгил сайр.\nАммо, Манчестер осмони устида булутлар пайдо бўлди. Дам олиш кунларида «Сити» Англия чемпионатида дебютант «Норвич»дан сенсацион равишда мағлуб бўлди (2:3). Бундан маълум бўлиб қолдики, Гвардиоланинг футболи у қадар даҳшатли эмас, уни ҳам енгса бўлади. Нисбатан тажрибали ва яхшироқ таркибга эга бўлган «Шахтёр» нима учун бу ишнинг уддасидан чиқмаслиги керак? Ҳа, украинлар клубида шу ёзда мураббий алмашди, аммо улар бу ишни моҳирлик билан амалга оширишди: бир талантли португал Паулу Фонсеки ўрнига бошқаси келди — Луиш Каштру. Шундай экан, «шаҳарликлар» биринчи турга тўғри келган сафар учрашувида чиндан гуруҳ фаворити эканини исботлаши керак бўлади. Бу ўйинда инглизларнинг осон ғалабаси кафолатланмагани аниқ.\nРоналду ва Фелиш: барча шоу кутмоқда\n«Атлетико» ва «Ювентус» ўтган мавсумда ЕЧЛнинг 1/8 финалида ўзаро тўқнаш келган ва барчанинг хотирасида қолган ўйинларни ўтказишганди. Аввалига Диего Симеоне жамоаси Мадриддаги «Ваньда Метрополитано» стадионидаги ўйинда осон ғалабани тантана қилган (2:0), жавоб учрашувида эса Роналду ҳет-трик амалга ошириб, итальянларни кейинги босқичга олиб ўтганди.\nМавсумлар оралиғида эса икки жамоада ҳам жиддий ўзгаришлар рўй берди. «Атлетико» таркибини деярли бутунлай янгилади. Клуб Гризманн бошчилигидаги бир қатор асосий футболчиларини сотиб юборди ва бу трансферлардан клуб ғазнасига жами 371 миллион евро пул келиб тушди, бу пулнинг қарийб 270 миллион евроси янги футболчилар харид қилиш учун сарфланди.\n«Ювентус»да футболчилар ҳозирча янги мураббий Маурицио Саррининг ғояларига мослашиш жараёнида. Ўз навбатида Симеонеда ҳам муаммолар бор, матбуотда «Реал Сосьедад»га қарши мағлубиятли ўйиндан (0:2) кейин саволлар пайдо бўлган.\nЎйиндаги асосий интрига икки португалиялик қарама-қаршилиги бўлади: 19 ёшли Жоау Фелиш 34 ёшли Криштиану Роналдуга қарши. «Ювентус» юлдузи ЕЧЛ ўйинларида «Атлетико» дарвозасига 7та гол уриб қўйган (иккита ҳет-трик) — бу голларнинг барчаси уй учрашувларида урилган. У ўз анъанасини бузиб, сафар ўйинида ҳам гол ура оладими? Фелиш эса эндигина жамоа етакчиси бўлиш қандайлигини билиб бормоқда. Бу оқшомда у жаҳон футболининг асосий икки футболчисидан бирини сояда қолдиришга муваффақ бўла оладими?


Эроннинг ядровий дастури Атом Энергияси бўйича Халқаро Агентлик билан олиб бораëтган ҳамкорлигига қарши икки мингга яқин киши Теҳронда норозилик намойиши ўтказди.\n19 январ 2021, Тошкент вақти: 15:01\nНамойиш иштирокчилари Теҳрон маркази бўйлаб қилган юришда “Биз бўйин эгмаймиз ”, деб Ғарб ва Исроилга қарши шиорлар билан чиқди .\nАтом Энергияси бўйича Халқаро Аегнтлик раҳбари Муҳаммад Ал – Барадэй унинг агентлиги Эрон ядровий дастурига оид маълумотларини текшираëтгани ва кўп саволлар ҳамон очиқ қолаëтганини маълум қилди.\nАл-Барадэйнинг сўзлари Германиянинг “Франкфуртер Алжемейн” газетасида босиб чиқарилди.\nКеча Ал-Барадэй: “Эроннинг агентликка ҳавола этган ядровий дастурига тегишли барча маълумотлар тўла ва аниқ кўринишда”, - деб айтган эди.\n- Бир қарашда Эрон тақдим этган ҳисоботлар аниқ ва тўла кўринишга эга, аммо ҳали кўпгина масалалар очиқ қолмоқда. Бу борада кўплаб текширувлар ўтказмоғимиз лозим ва халқаро инспекторлар ҳали бир неча ой Эронда бўлишади, - деди Ал-Барадэй.\nХалқаро Агентлик Теҳрондан ядровий қурол устида ишламаëтганини исботлашини талаб қилмоқда.\nБу масала 20 ноябр куни Венада Атом Энергияси бўйича Халқаро Агентлик раҳбарларининг йиғилишида муҳокама қилинади.


12.10.2018 13:47 0 5014\nҲеч ким хафа бўлмасинку, шу даражада соxта ҳавасли, режасиз пул сарфлаш, бир кунликни деб неча минг кунлик бюджетнинг кулини кўкка совураётган ёки канализацияга (узр, канализация деганда чиқинди қувурлари назарда тутилди) сарфлайдиган мантиқсиз мақтанчоқликни деб кўп кулгу бўляпмиз.\n«Facebook»даги бир постимда ушбу маълумотларга кўзингиз тушган бўлса керак:\n«ЎЗИНГА ЎЗИНГ ИНВЕСТИЦИЯ ҚИЛ, КАЛЛАНГ БЎЛСА...\nПойтахтда 200 дан зиёд тўйхоналар бор (қисқа қиламан). Халқи тўй ва тўй ташвишлари учун ўртачадан камини олсак бир йилда $250 млн. (аслида Ўзбекистон бўйича ҳисоб-китоб қилинганда 3 миллиард долларга тўғри келган) доллардан кўп пул сарфламоқда — шу «орзу-ҳавасига». Бу ҳалиям бири.\nБиз эса чет элдан инвестор қидиряпмиз, нимагадир ишонтириб пул тикишини сўраяпмиз.. Улар тўйдаги еб-ичишимизни... кўриб, думалаб кулмоқда. Чунки улар бунчалик еб-ичишимизда ёрилиб кетмаётганимизга ҳам ҳайрон, ҳам қотиб кулмоқда... Пойтахт халқи эса канализацияни бойитмоқда цивилизацияни ўрнига.. Ўйлаб кўринг, бу фақат пойтахт мисолида ҳали...\n1. Эртага қайси ўзбекнинг инвестициясини еб-ичиб... мазза қилишга борсам экан-а?! Суф, суф, нималар деяпман-а...\nИлтимос, шуни кўпроқ улашинглар, зора ўзимиздаги ИНВЕСТОРЛАРГА ақл, инсоф кирса...».\nТахмин қиляпсизми қанча пул ва неъматлар исроф бўлаётганини? Ундан кўра ўша бекорга сарф этилаётган озиқ-овқатни қишга ғамланг, ортса экспорт ҳам қилинг. Қолаверса, хўп, данғиллама тўй қилса оила тинч, ёшлар баxти бўлиб қоляптими? Кечирасиз, оилалар ўртасидаги кўп иxтилофлар, келишмовчиликлар, муносабатларнинг совуқлашишигача сабабларнинг «энг дадил» сабаблари шу-ку, данғиллама тўйларнинг оқибати-ку. Яна қарз бўлиб, йиллаб юрганлар-чи, тўйдан кейин шу сохта «орзу-ҳавас»ни деб ёш келин-куёвларнинг ўртасида келиб чиқаётган можаролар-чи? Йўқ, бунақасини билмайман, эшитмаганман деб кўрингчи. Билмасангиз, марҳамат, маҳаллангиз раиси билан шу ҳақда бир суҳбатлашинг, мисолларни, бўлган ишларни эшитинг.\nАслида шунча пулингиз боракан, нега нолийсиз? Сабаби аниқ, беўйларча еб йўқ қилишга шу даражада ўргангансизки, ҳукумат даражасида тушунтиришлар, тарғиботлар, ҳатто Давлат раҳбари — жуда тажрибали инсон, макроиқтисодчи ва оддий оила бошлиғи сифатида жон койитиб тушунтиришга қанча ҳаракат қилмасин, кор қилмаяпти. Қаердаги (узр) ота-бобомиздан қолган эртаклардаги тўйларни бугун ўзимизча реалликка айлантирамиз деб кўзларимиз сўқир, онгимиз занг босган мисоли. Миллион, керак бўлса миллиардлаб сўм пул сарфланаётган «ТЎЙ»лар нима олиб келяпти бизларга, оила, маҳалламизга — баxтми, тинчликми, хотиржамликми, ривожланишними ёки фан-техникани юксалтиряптими? Сиз сари ҳам борайлик, xўш, оддий ва мантиқий савол: Тўй, айниқса ДАНҒИЛЛАМА тўй Сизга нима беради, аниқ ва мантиқий-маъноли жавоб борми? Илтимос, эртакни давом эттирманг фақат!..\nШундай қилиб, қорин тўйган сари ликкилашга, қабиҳ ишларни қилишга, ночорнинг устидан кулишга, тенгимизга мақтанишга, зўрларга кўрсатиб қўйишга, маросим қолиб, дискотека бўлиб талвасага тушишга ундаяптики, охири «канализацияни ривожлантириш»га (узр) ҳисса бўлиб xизмат қилмоқда.\nДанғиллама тўй қилгандан таълим ва тарбиялаш, соғлик-саломатлик, қобилиятлиларни қўллаб-қувватлаш, фан-техникада юксак марраларни эгаллаш юзасидан бирор нима сўраб кўрганмисиз, кўринггам — эшитасиз, оласиз оладиганингизни… Гапингиз охирига етмасдан эшиклар тақ этиб ёпилади. Йўқми шунақалар? Аммо эртакдаги тўй учун дарвозани бир муддат суғуриб олиб қўйишади, буни кўрганлар ҳам бор? Ўзим ҳам кўп маротаба кўрганман. Афсус-афсус…\nАслида «тўй» сўзининг маъносини яxшилаб ўйлаб кўрсак ижобий маъно уйғотмайди ҳам. Ҳаётимизда кўпинча салбий ҳолатни эслатади: «Сен тўй фақат, тўйиб кетдим ҳаммасидан, тўйдингми энди, тўймадингми, тўясанми ўзи, ким тўйган экан, тўйиб қолдингми ҳали, тўймасакан булар, тўйдирмадингми шуни, тўймадик-тўймадик» в.ҳ.лар.\nЭнди «чой» сўзининг ўзбек ҳаётида келиши мумкин бўлган турли маъноларини қидириб кўрамиз: «Бир пиёла чой, ширин чой, кўк чой — давленияга яхши, чой ичгани келдик — уринманг, яхши чой дамлар экан — тинчландим» в.ҳ.лар. Кўряпсизки, салбий эшитилмайди, оддий ва беғубор одатимизни кўрсатмоқда ва одамларнинг психологиясини тарбиялашда ҳам фойда берадиган жиҳати бор.\nБиз европадан қандай маданият олдик, санасам бармоқларим етмайди. Аммо керагини оляпмизми? Йўқ. Мана қанчалар мўртмиз, таъсирчанмиз, лекин таъсир этолмаймиз, кимга, ўзимизга. Вақт эса ўтиб бормоқда, ақлни йиғсак ҳам, йиғмасак ҳам, зўр турсак ҳам, зор бўлсак ҳам.\nЯна бир нарса, одамларни, керак бўлса жамиятни орқага тортадиган удумлар яшар эканда, одамлар ўтиб кетаверарканда? Шуми Биз, шуми Сиз, шуми яшаш, шуми англаш?..\nXуллас, «Тўй маросими»нинг номини ва ўтказилиш ҳолатини бутунлай ислоҳ қилиш вақти келди. Яъни «тўй маросими» эмас, «Чой маросими» деб номлаш керак ва бундай тартибда ўтказиш керак:\nБўлғуси келин-куёв қонунан никоҳдан ўтгандан кейин, куёвнинг уйида(вазиятга қараб, кўп қаватли уйларда турса қандайдир ЧОЙ маросими қилиш майдончаси ёки камтаргина бежирим биноси бўлса) келин-куёвнинг унаштирилгани боис ўз дуоларини бериб кетувчиларга (келин-куёвнинг яқин танишлари, ўртоқларига) овоза қилиб, таклифномасини бериб, оддий ширин чой ёки яхна ичимлик, бироз ширинлик тортиқ қилиниб(иложи бўлса тик туриб чой ичиш учун мўлжалланган столлар атрофида бўлса), маданиятдан, самимиятдан узоқлашмай бир ёки узоғи икки соатларда маросимни тамомлаш керак. Кийимлар ҳам ўзбекона, атлас-адрасларда бўлса янада кўзни қувонтиради. Қолаверса, муҳим жиҳатлардан яна бири — қадриятимизни тиклашимиз керак. Эсланг, авваллари уйланадиган йигитлар ўзлаштирган ҳунарларидан ясаган нарсаларини ёки амалда қўллаган исботли ишларини кўрсатган, қизлар ҳам ўз ҳунарларидан, миллий одатларимиздан намунлар келтирган. Умуман, ўзбек йигити ва қизининг қўлидан нима иш келишини xалқ олдида сўраш, кўрсатиш ва ҳаётга тайёрлигини билдириш мақсадида уларга маҳалла раислари томонидан совчилар рози-ризолиги бўлгач ҳунар билиш-билмаслиги сўралиши огоҳлантирилади ва чой маросими куни «Қани, куёв ва келин, мана, катта ҳаёт ва оила деб аталган остонага қадам қўймоқдасиз, қўлингизда нима ҳунарингиз бор? Гувоҳларингиз борми, катта ҳаётни ростгўйлик билан жавоб берган ҳолда бошланг», деб сўралсин. Мана сизга замонавийлик, керак бўлса, мана Сизга асли ўзбек имижи ва туристларни ҳам чорлайдиган маданият, ваҳоланки, бош оғриғи ҳам камаяди. Нима дейсиз, оддий, мароқли ва қизиқарли — маъқуллайсизми?\nСанъаткорлар бўлмайдими дерсиз, майли бўлсин, фақат ҳовлининг бир бурчида жонли ижро этсин («Маҳаллада дув-дув гап» киносида тўй бўлаётганда қўшиқчи куйлаётган лавҳаси эсингиздами?), келиб эшитувчилар учун синтезаторсиз, микрофонсиз куйласин. Ана сизга ҳақиқий санъат ва санъати бўлса бундан кейин xалқ чақиради, ундай бўлмаса санъатни сохталаштирмай ўзига муносиб бошқа ҳунар, касбни эгаллайди. Тўғриси, ҳозир овози бориям, аксари йўғиям ўзини санъаткор деб микрофоннинг кучи билан зўрма-зўраки куйлаб қолган. Агар мен таклиф билдираётган механизм ишга тушса, хонандалар сараланиб, ким «ўйинда» қолади-қолмайди юзага чиқади.\nТўйxона хўжайинлари-чи? Улар пулини ишлаб чиқаришга сарфласин, ишчи ўринларини кўпайтирсин. Ҳашаматли тўйxонани зўр фабрикага айлантириш мумкин. Ана кейин соғлом рақобат бошланади. Чет эллар билан шартномалар қилиб, Ўзбекистонга инвестиция келишини йўлга қўйиши ҳам турган гап.\nАйримлар айтиши мумкин, «бу бизга тўғри келмайди, қанча йиллик одатимиз, мос эмас» деб. Қисқа қиламан, 100 маротаба тўй қилишга қурби етадиганлар ва биттасини зўрға ўтказа оладиганлар, НИМА МОС СИЗЛАРГА, мен ҳам соатлаб санасам бўлади четдан ўзлаштираётган кўплаб ёт одатларингизни. Бир мисол, «Ки-ки» мумкин экан-у, бу таклиф эса... Мана, маданиятимизга, тарбиямизга, миллийлигимизга зид бўлган кўплаб нарсаларни мослаштириб оляпсиз, буниси тўғри келмайдими, ёқмадими?.. Дангал гап шу, азизлар!\nXулосада қаранг, қанча ривожланиш бошланиб кетиши мумкин. Фақат канализацияни ривожлантириш ўрнига цивилизацияни ривожлантиришни дилдан истасак бўлгани!\nХуллас, тўй маросимларини қисқартириш керакмас, аксинча, тубдан инновация қилиш керак.\nҒоя ҳали кенгайтирилади.\nтаклиф тўйлар таҳлил\nЖамият 20/12, 15:17


Хитойдаги уйғурлар: мухториятда ҳаёт қандай? - Фарғона.Ру ахборот агентлиги\n02:05 msk, 4 Июль 2020\nУйғурлар, ривоятларга кўра, Уйғуристоннинг марказида жойлашган Такламакон чўли (“ўлим саҳроси”, “Тоҳарлар ватани”, “борса келмас”) ўрнида қадим замонларда ўз ҳазоралари мавжуд бўлганию уйғурларнинг аждодлари айнан шу маъвода туғилиб ўсганларига ишонадилар.\nШарқий Туркистон қадимдан Ўрта Осиё билан битта этник-маданий ҳудудни ташкил қилган. Туркийзабон халқлар ўз маданияти ва тарихи билан Марказий Осиё республикалари халқларига яқин. Уйғурлар анъаналари, урф-одатлари, миллий либослари, миллий куйларю чолғу асбоблари, таомлари ва бошқалар жиҳатидан айниқса ўзбекларга яқин. Уйғурларда ҳатто ўзбеклар, уйғурлар, турклар ва татарлар “битта боғ мевалари”, қирғиз ва қозоқлар эса “қўшни боғ мевалари”, деган фикр юради. Бироқ бунда “қай бир нарса ўзбекникию қай бири уйғурники” деган мулоҳазаларни келтириб ўтирмайман, фақат жафокаш уйғурлар турмуши ҳамда замонавий уйғур жамиятида содир бўлаётган воқеалар билан ўртоқлашаман. Қуйида ёзилмишларнинг барчасини шахсий кузатувларим ва реал воқеаларни ўрганиш асосида битдим.\nҚадим замонларда тараққий этган Уйғур ҳазорасининг фақат Марказий Осиёгагина эмас, Хитойга ҳам катта таъсири бўлган. Бироқ ХVIII асрда манжур хитойлар сиқуви остида ўз мустақилликларини қўлдан бериб қўйганлар. Ишғол этилган ҳудудлар Синьцзян (Шинжон) дея атала бошланган, бу хитойча “Янги ҳадлар” деганидир. Ўша пайтлардан бери, уйғурларнинг таъкидлашича, вақти-вақти билан истилочиларга қарши ғалаёнлар бўлиб турган.\n1949 йилда хитойликларни Шарқий Туркистонга кўчириш бошланган, натижада туб аҳоли билан хитойлик келгиндилар орасидаги муносабат ёмонлашган. Бугунги кунда уйғурлар ва хитойликлар ўртасидаги таранг муносабат фақат Шинжондаги уйғур айирмачиларининг исёнлари шаклидагина эмас, кундалик турмушдаги тўқнашувлар ва бир-бировларини хуш кўрмасликда ҳам акс этади. Масалан, хитойликлар уйғур ресторанларида истамайгина овқатланадилар, азалдан уйғур шаҳарлари бўлиб келган Қашқар, Турфон, Или, Хўтан каби жойларга камдан-кам борадилар. Уйғурлар эса, ўз навбатида, мусулмон қонунларига мувофиқ келадиган овқат пиширувчи ресторан ёки ошхоналар топиш қийин бўлганлиги учун бошқа вилоятларга бормайдилар. Улар таомларнинг аксариси чўчқа гўштидан тайёрланадиган хитой ошхоналарини четлаб ўтадилар. Уйғурлар хитойликларни “кофир” деб атайдилар, “ўз” таксичиларига пул тўлашни афзал билишиб, хитой ҳайдовчиларга хизматидан фойдаланишдан қочадилар, бу халқ вакилларига йўл бермайдилар. Хитойлик ва уйғур ёшлари ўртасидаги “қўл жанги”ни ҳатто Урумчи каби иқтисодий ва маданий жиҳатдан тараққий этган шаҳарда ҳам кузатиш мумкин. Бу икки миллат вакиллари ўртасида оила қуриш ҳақида-ку гап ҳам бўлиши мумкин эмас: хитойлик учун уйғур қизга уйланиш мутлақо номақбул иш ҳисобланади. Аксинча ҳам шундай. Шундай бўлса-да, уйғурлар ва чет элликлар ўртасида турмуш қуриш ҳоллари учраб туради.\nХИТОЙНИНГ ЭНГ КАТТА ВИЛОЯТИ\nЎрта Осиё республикалари, Мўғулистон ва Россия билан қўшни бўлган Уйғуристон мухтор округи ёки Шарқий Туркистон Хитойнинг энг катта вилояти бўлиб ҳисобланади. Расмий статистика маълумотларига кўра, ҳудудда 16 миллиондан зиёд аҳоли истиқомат қилади, уларнинг ярмини хитойлар (ханцзилар), 42 фоизини уйғурлар, қолган 8 фоизини эса қозоқлар, дунганлар, қирғизлар, ўзбеклар, тожиклар, руслар ва бошқа халқ вакиллари ташкил этадилар. Уйғурлар аслида ўзларининг сони кўпроқ эканини, аммо Хитой ҳукумати ҳақиқий маълумотларни яширишини айтадилар. Моҳиятан, Хитойдаги туғишни чеклашнинг (битта оилага битта фарзанд) миллий гуруҳлар дахли йўқ, бироқ туб аҳоли орасида туғилиш кескин камайиб кетган ва уйғурларнинг тўла ассимиляциясига сабаб бўлаяпти, бу эса Хитой расмийларининг демографик сиёсатига мувофиқ келади. Мазкур вазият халқаро ташкилотлар томонидан бу ҳудудда кўп асрлардан бери яшаб келган халқ геноциди ўлароқ баҳоланмоқда.\nҲудудда табиий бойликлар кўплигига, ўсимлик ва ҳайвонот дунёси хилма-хил эканига қарамай, уйғурлар жуда фақирона турмуш кечирадилар. Бойликларнинг катта қисми камбағаллик ва ишсизликни бартараф этишга сарфланмасдан, мамлакат ҳарбий таъминоти учун Хитойнинг шарқий ҳудудларига жўнатилади. Ҳокимиятдаги асосий лавозимларини, давлат лавозимларини хитойликлар эгаллаганлар. Давлат тузилмаларида ишлайдиган мусулмонлар масжидга борган тақдирларида ишдан бўшатилишлари ҳақида зимдан огоҳлантирилганлар. Шинжон ташқарисида (масалан, Бежин ёки Тьяжин университетларида) ўқийдиган уйғур талабалар сони ҳаддан зиёд кам, шу сабабдан уйғурлар ўзларини қувғинди ҳис қиладилар. Тьянжин университетида ўқийдиган уйғур қиз билан суҳбатлашган пайтимизда университетда миллий озчиликлар вакиллари бўлган талабалар энг иқтидорли талабалардан бўлишларига қарамай, муттасил камситилишлари маълум бўлди. Пировардида бу қиз ўқишни ташлаб, қадрдон Шинжонга қайтишга мажбур бўлган.\nЯНГИ АВЛОД ХИТОЙЧАНИ ТАНЛАЙДИ\nКўп уйғурлар сиёсий мулоҳазалардан келиб чиққан ҳолда фарзандларини ўқиш хитой тилида юритиладиган мактабларга бераяптилар. Шу тариқа, уйғурларни янги авлоди араб имлосидаги ёзувларни ўқий олмайдилар ва ўз она тилларидан кўра хитой тилида саводлироқ гаплашадилар. Бундан ташқари, ўтган асрнинг етмишинчи йилларида имлонинг ўзгариши ҳам ўз ролини ўйнаган. Ўша пайтда уйғурлар лотин ёзувидан фойдаланардилар (лотин ёзувида чоп этилган эски жарида ва китобларни Урумчидаги ерости ўтиш йўлларидан ҳалигача топиш мумкин), кейин эса улар араб ёзувига ўтганлар. Айрим мутахассислар бу Совет Туркистонида яшовчи туркий халқларнинг Шарқий Туркистон аҳолиси билан қўшилишининг олдини олиш учун қилинган, деган фикрга мойиллар. Бошқалари эса ўша пайтда уйғур олимлари кенгаши чақирилиб, унда уйғурлар томонидан ўнинчи асрда Ислом дини қабул қилинганидан бери қўлланиб келинган араб ёзувини қабул қилишга қарор олинган, дейдилар.\nШу сабабли ҳам уйғур халқининг саводхонлик даражасини унчалик яхши, деб бўлмайди. Дейлик, менинг кузатувларимга кўра, ўрта ёшли одамларнинг кўпчилиги маиший ҳаёт, савдо-сотиқ ва камбағаллик шароитида тирикчилик ўтказишдан бошқа ўз мамлакатида содир бўлаётган воқеалар ҳақида ҳам, хорижда кечаётган ҳодисалар тўғрисида ҳам кўп нарса билмайди. Хитойликларни, хитой тилини ва хитойларга алоқадор ҳамма нарсани хуш кўрмасликни тушунса бўлади, аммо бу жўғрофия, биология, физика ва бошқа жабҳаларда энг жўн тушунчага ҳам эга бўлмасликни, саводсизликни оқлолмайди. Ваҳолонки, бир неча асрлар аввал уйғур империяси Осиё минтақасида энг ривожланган ва қудратли давлат ҳисобланарди.\nДИНИЙ РУҲДАГИ ҒАЛАЁНЛАР\nЎтган асрнинг 90-йилларида Шинжонда айирмачи гуруҳлар фаол ҳаракат қилганлар, баъзан террорчилик ҳодисалари бўлиб турарди, режаланмаган исёнлар чиқиб турарди. Уйғуристон мухтор ҳудуди аҳолиси учун бунақа воқеалардан энг эсда қоларлиси 1990 йилда Қашқарда, 1992 йилда Урумчида юз берган автобус портлашлари бўлганди. Расмийлар мусулмонларга Қашқар яқинидаги масжидга боришни таъқиқлаб қўйганларида исёнлар ва норозилик намойишлари бўлиб ўтганди. 1995 йилда расмийлар Хўтанда имомни алмаштирмоқчи бўлганларида ҳам исён диний тус олганди.\nАммо норозилик намойишларининг энг жиддийси 1997 йилда Қозоғистон билан чегарадош бўлган Инин шаҳрида бўлиб ўтган ғалаён бўлганди. Ўшанда расмийлардан ўз диний ҳақ-ҳуқуқларини тиклаб беришни талаб қилган мусулмонлар намойиши очиқ исёнга айланган, у Хитой армияси томонидан аёвсиз бостирилганди. Бугун кўпчилик у даврларни эслашга ҳам журъат қилолмайди. Аснода БМТ томонидан 2002 йилда террорчилик ташкилоти ўлароқ таснифланган Шинжондаги “Шарқий Туркистон” террорчиларни тайёрлаш марказининг йўқ қилингани ҳақида яқинда тарқатилган хабар ҳам жамоатчилик томонидан маҳаллий аҳолини қириш учун баҳона сифатида қабул қилинаяпти.\nХитойликлар уйғур айирмачилигини Ислом динига нисбат бериб хато қиладилар. Расмийлар террорчиликка ва радикал гуруҳларга қарши кураш ниқоби остида бутун халққа зулм ўтказаяптилар. Уйғурларнинг эса ўз ғояларини тарғиб қилишларига қарийб ҳеч қандай имконият йўқ. Мисол учун, ахборот манбалари чеклангани боис 2006 йил охирида уйғур миллатининг ҳуқуқ ва эркинликлари учун курашчи ҳамда сиёсатчи Робия Қодирнинг Нобель мукофотига тавсия қилингани ҳақида кам одам билар эди. Бундан хабардор кимсалар ҳам бу ҳақда оғиз очмасдилар.\nХитой расмийлари эса, аксинча, Уйғур мухтор округида диний кайфиятда бўлмаган жамият барпо қилароқ “оммага мафкуравий ишлов бериш” ишини анча яхши олиб бораётибдилар. Бу ерда эътиқод эркинлиги таъқиб қилинади, “диндорлик”ни чеклаш учун турли тадбирлар ўтказилади, мусулмон аҳоли ўртасида “дунёвий жамият” тушунчаси сингдирилади. Мактаб ўқувчиларининг Жумъа намозига боришларини чеклаш учун таътил чоғида ҳам ўғил болаларнинг мактабга келишлари буюрилган. Байрамларда корхона ишчилари бўлган уйғурларга алкоголли ичимликлар - “baijiu” (хитойча “оқ руҳ”) деб номланган бадбўй Хитой ароғи тортиқ қилинади.\nБир қарашда Шинжонда мусулмонларнинг ҳақ-ҳуқуқлари расмийлар томонидан камситилмаётгандай кўринади. Ҳамма жойда, ҳатто кичик шаҳарларда ҳам эшиклари очиқ масжидларни кўриш, шом намозига кетаётган кишиларни учратиш мумкин. Аммо, айтишларича, барча масжидлар қаттиқ назорат остида тутиларкан, имомлар эса фақат расмийлар томонидан тайинланар экан. Уйғур оилаларидан бири масжидларга иона қилинган пуллар “байтуллоҳ” ходимлари томонидан ўмариб кетилаётгани учун закотни масжидларда қолдирмасдан, бевосита камбағал оилаларга беришни маслаҳат берди.\nУрумчида ўтган асрнинг ўттизинчи йилларида Шарқий Туркистонга кўчиб келган руслар томонидан асос солинган православ черкови ҳам бор. Бу черковга ибодатга келадиган хитойликлар, агар Хитой коммунистик партиясига аъзо бўлмасалар, таъқиб қилинмайдилар. Бироқ Америкадан келган миссионерлар ўз фаолиятларини очиқ юритишиб, “даҳрийлар”ни насронийликка даъват эта олмайдилар. Зеро, расмийлар америкалик даъватчиларнинг хитой ва уйғур тили ҳамда маданиятини ўрганиш баҳонасида коммунистик партия қонунларига зид келувчи ўз миссияларини яширинча адо этаётганларига аминлар.\nАСНОДА ТУРМУШ ДАРАЖАСИ ОШАЯПТИ\nУйғурларни эзиш, уларнинг диний ҳақларини камситиш, 1955 йилда “мухторият” мақомига эга бўлган Уйғуристоннинг ички ишларига аралашиш каби фактларга қарамай, газеталар, журналлар уйғур тилида чиқади, телекўрсатувлар ва радиоэшиттиришлар уйғур тилида олиб борилади, Уйғуристонда жойлашган университетлар, мактаблар ва Хитой армияси қисмларида мусулмонлар учун махсус ошхона, қаҳвахона ва ресторанлар очилган.\nБундан ташқари, Хитой расмийлари Уйғуристонда турмуш даражасини оширишга, ишлаб чиқаришни, экспортни ривожлантиришга, ҳудудга чет эл сармояларини жалб қилиш учун бор куч-ғайратларини сарфламоқдалар, шу сабабдан 1994 йилда Урумчи махсус иқтисодий ҳудуд дея эълон қилинган. Эндиликда чекка жойларда эшак араваларда эмас, кўпроқ автомобилларда юрадиган бўлганлар. Марказий Осиё мамлакатлари ва Россия билан бўлган бизнес ва савдо-сотиқ алоқалари ривожланаяпти. Кўп шаҳарларга давлат субсидиялари (маблағлари) ажратилмоқда. Шундай қилиб, охирги ўн йил ичида Шинжондаги аҳолининг турмуш даражаси сезиларли даражада яхшиланганини эътиборсиз қолдириб бўлмайди.\nШунга қарамай, Хитой расмийлари томонидан бу ҳудудда амалга оширилаётган аҳволни ўнглаш ҳатти-ҳаракатлари тузук эътиқодли мусулмонларнинг ҳаммаси томонидан ҳам олқишланаётгани йўқ. Бу кишилар учун аждодлар яшагандай турмуш кечириш ва Жумъа намозини адо қилиш нариги дунёга олиб кетиш мумкин бўлмаган молу давлатдан кўра муҳимроқдир.\nДЕВОРНИНГ ҲАМ ҚУЛОҒИ БОР\nУмуман олганда, бу ерда бирор-бир маълумот олиш анча қийин, чунки хитойлик расмийлар ахборот чиқиб кетмаслиги учун барча зарур чораларни кўриб қўйганлар. Одамлар “Хитойда ҳатто деворнинг ҳам қулоғи бор” дейдилар ҳамда уйғурлар ва уларнинг аҳволи ҳақида бирор-бир маълумот олиш истагида келган чет элликлар “ўзингизга яхши бўлиши ва ўз хавфсизлигингизни таъминлаш учун оғзингизни юмиб юринг” қабилида жиддий огоҳлантириладилар. Ўзаро суҳбатларда одамлар коммунистларни, тизимни танқид қилишлари мумкин, аммо ҳатто оила даврасида ҳам уйғур халқи мустақиллиги учун кураш ҳақида гапириш ёки уни очиқ қўллаб-қувватлаш қарийб мумкин эмас – қамалиш хавфи бор. Бизга айтишларича, уйғурлар орасида озгина рағбатлантириш ва “давлат хавфсизлиги” учун ўз қўшнилари ва дўстларининг гапини керакли жойларга ташиб борадиган “почтачилар” ҳам бор экан. BBC, Wikipedia, Human Rights Watch каби ташкилотларга дохил Интернет-сайтлар ҳамда уйғурларга бағишланган барча сайтлар маҳаллий провайдерлар томонидан бўғиб қўйилган.


Ташаббус » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » Ташаббус\n22 февраль 2020 йил\nҚиз бола оила кўрки, қиз бола гул, унинг тасаввури ва оқилалиги асносида яратилган безаклар ҳеч кимни ажаблантирмай қолмайди.\nЖорий йилнинг 22 февраль куни 10-умумтаълим мактаби фаоллар залида мактаб технология фан ўқитувчиси Сохиба Акрамова томонидан мактабнинг 7-8-9-10-11-синф ўқувчи қизлари ўртасида “Мактабимиз маликаси” кўрик-танловининг дастлабки босқичи ташкил қилинди.\nУшбу янги лойиҳа мактаб ўқувчилари томонидан жуда қизғин иштиёқ билан кутиб олинди. Ҳар бир синфдан ўз ҳоҳиши билан 2 нафар қизлар ўз синфлари ва мактаб маликалиги нишонига рақобатлашишди. Тадбирда даставвал бутун ҳар бир синф қизлари тўлиқ қамраб олинди. Технология фани ҳақида жуда кўп маълумотлар бўйича ишлашди. 1-шартда мактаб маликалигига танланган қизлар ўзларининг номига хос таништирув тақдим этдилар. 2-шартда технология фан ўқитувчиси томонидан тузилган тест саволларига жавоб беришди ва фан бўйича шу кунгача олган билимлари синовдан ўтказилди. 3-шарт сервис хизматининг озиқ овқатга ишлов бериш бўлимига муроджаат қилган ҳолда яхна газак тайёрлаш ноанъанавий усулда ўз фантазияларига асосан безатишди. 7-8 синфларга бу мустақил иш ҳисобланади, 9-10-11 синфларга эса мураккаброқ яхна газак тайёрлаш ва карвин санъати ёрдамида безатиш шарти қўйилди. 4-шарт ўқувчи қизлар ўз қўл меҳнатларини ишга солган ҳолда совғалар тайёрлашди.\nУшбу 1-турда 7-8 синф ўқувчилари ўртасида 1-ўринни Умида Ражабова. 2-ўринни Зайнаб Саидмуродова, 3-ўринни Абдухолиқова Чарос қўлга киритди. Фахрли ўринларни эгаллаган ўқувчиларга фан ўқитувчиси С.Акрамова томонидан эсдалик совғалари ва мактаб маъмуриятининг диплом ҳамда фахрий ёрлиқлари топширилди. Мактаб маликалиги тожини тантанали равишда У. Ражабовага тақдим қилинди. Мазмун-моҳияти жиҳатида айнан ҳозирги замонга мос бўлган, қизларимизнинг эпчиллигини, пазандалигини, орасталигини янада оммалаштиришга, ривожлантиришга, бўш вақтларини мазмунли ўтказишга қаратилган бу лойиҳани туманда оммалаштирса арзийди.\nЗеро, ҳар бир оилада ҳар жиҳатдан ҳар бир ишга моҳирона ёндошадиган, қўллари гул, чевар, пазанда қизларимиз, бунёдкор, яратувчанликка интилувчан қизларимиз ҳаёт остонасида ўз ўрнини топиб кета оладиган қилиб тарбия бериш ҳар бир устознинг, ҳар бир ота-онанинг энг эзгу вазифаларидан биридир.


Бугунги кунда ҳар томонлама ривожланаётган жамият тараққиётини ахборот-коммуникация технологияларисиз тасаввур этиш қийин. Жаҳонда ахборот-коммуникация технологиялари ва телекоммуникация тизимлари кун сайин ривожланмоқда. Мамлакатимизда соҳани янада тараққий эттиришга қаратилган бир қатор Ҳукумат қарорлари қабул қилинди. Ушбу сиёсатнинг ижобий натижалари бугунги кунда барча соҳаларда, таълим, банк, молия тизими, давлат бошқаруви органлари, маҳаллий ҳокимликлар, иқтисодиётнинг бошқа тармоқлари ва хусусий тадбиркорлик, умуман барча соҳаларда ўз ифодасини топмоқда.\nХоразм вилоятида ҳам шу йўналишда тизимли тадбирлар амалга оширилмоқда. Вилоят ҳокимлиги қошида вилоят ахборотлаштириш Кенгашининг ташкил қилинганлигини соҳа тараққиёти учун қўйилган муҳим қадамлардан бири сифатида эътироф этиш мумкин. Кенгаш томонидан АКТни кенг жорий қилиш борасида олиб борилаётган ишларнинг чуқур танқидий таҳлил этилиши, мавжуд муаммо ва камчиликлар, билдирилган қарорлар асосида қарорлар қабул қилиниши келгусидаги фаолият учун мустахкам асос бўлиб хизмат қилмоқда.\nБарча ҳокимликлар ходимлари замонавий компьютер техникаси билан тўлиқ таъминланган бўлиб, локал тармоқдан унумли фойдаланиб келинмоқда. Айни пайтда вилоятда электрон ҳужжатлар айланиш даражаси 68 фоизни ташкил этади. Вилоят ҳокимлиги, шаҳар, туманланлар ҳокимликлари ҳамда ҳудудий бошқармалар ўртасида ахборот алмашинуви “E-XAT” ҳимояланган корпаратив почта орқали амалга оширилади. Натижада маълумотлар алмашинувининг тезкорлиги ва иш унумдорлигининг ошишига ҳамда қоғоз сарфининг сезиларли даражада қисқаришига (36 фоизга) эришилди. Электрон шаклда ҳужжатлар алмашиниш тизимини жорий қилиш эвазига фақатгина ҳокимликларнинг ўзида жорий йилнинг биринчи ярим йиллиги ҳисобига 6,2 млн. сўмдан зиёд маблағ тежалди.\nБарча ҳокимликларда Сервер компьютерлар учун алоҳида хоналар ажратилди ва белгиланган талаблар асосида жиҳозланди. Шу билан бирга “Компьютерлаштириш маркази” ходимлари томонидан шаҳар ва туманлар ҳокимликларида ўқув-семинарлар ташкил қилиниб, уларга амалий ёрдамлар кўрсатилди.\nВилоят ҳокимлиги расмий веб-сайти (www.xorazm.uz) 2008 йил октябрь ойидан ишга туширилган бўлиб, у орқали вилоятда олиб борилаётган ислохотлар, хабарлар, вилоят ҳокимлиги, шахар ва туман ҳокимликлари тўғрисида маълумотлар кенг ёритилиб борилмоқда.\nШунингдек, бугунги кунда вилоятда компьютерлаштириш маркази томонидан\n600 дан ортиқ корхона ва ташкилотларнинг веб-сайтлари яратилиб, интернет тармоғига жойлаштирилди. Барча ишга туширилган веб-сайтлар доменида ҳар бир ташкилотнинг электрон почталари ҳам яратилган.\nКўрсатилаётган давлат интерактив хизматлари ахборот айрибошлаш ва тарқатиш тезкорлиги даражасининг ўсиши ҳисобига давлат бошқариш функциялари бажариш самарадорлиги ва тезкорлигини, идораларнинг юридик ва жисмоний шахслар билан ўзаро ҳамкорлиги даражасини, шунингдек, аҳолининг давлат бошқарувида янада фаол иштирок этиши учун шарт-шароитлар яратиш мақсадида идоралар фаолиятининг очиқ-ошкоралиги даражасини оширишга, сарфланадиган чиқимларнинг эса қисқариб, овворагарчиликларнинг камайишига хизмат қилиб келмоқда.\nЎзбекистон Республикаси Вазирлар Маҳкамасининг 2011 йил 27 октябрдаги 289-сонли қарорига асосан Давлат ва хўжалик бошқаруви, маҳаллий давлат ҳокимияти органлари ходимларини компьютер саводхонлигининг минимал даражаси бўйича талабларга мувофиқлиги юзасидан аттестациядан ўтказилди. Вилоят бўйича 84 та корхона ва ташкилотлардан жами 2248 нафар ходим аттестация топшириб, улардан 1663 нафари\n(74 фоиз) муваффақиятли ўтди.\n“Ҳудудларда ахборот-коммуникация технологияларини жорий этиш ва ривожлантиришда Компьютерлаштириш марказларининг ўрни ва уларга яратилган шарт-шароитлар” мавзусида Хоразм вилоятида 7 август куни ўтказилган республика ўқув-амалий семинарида вилоятда АКТни ривожлантириш борасида амалга оширилган ишлар кенг таҳлил қилинди.\nЎқув-амалий семинарни вилоят ҳокимининг ўринбосари Р.Рўзметов кириш сўзи билан очиб, кейинги йилларда соҳада олиб борилаётган ишлар, эришилган ютуқларга тўхталиб ўтди.\nСўзни “Электрон ҳукумат” тизимини ривожлантириш маркази директори ўринбосари П.Халиулин давом қилдириб, бугунги кунда жойларда АКТни ривожлантириш мақсадида компьютерлаштириш марказларига яратилган имкониятлар ва улардан фойдаланиш аҳволи тўғрисида гапирди.\nШундан сўнг ҳудудларда ахборот-коммуникация технологияларини жорий этиш ва ривожлантиришда Хоразм вилоят компьютерлаштириш маркази тажрибаси билан сўзни марказ директори С.Садиков давом қилдирди. Шунингдек, марказ томонидан ишлаб чиқилган “Уз-Кадр” ахборот тизимининг корхона ва ташкилотларда жорий қилинганлик ҳолати ва ижобий натижалари борасида сўз юритди. Иштирокчилар эътиборига хавола қилинган тизим кўриниши, унинг имконият ва қулайликлари ифода этилган тақдимот уларнинг ахборот тизими тўғрисидаги тасаввурларини бойитди.\nСеминарда “UZINFOCOM” маркази бўлим бошлиғи М.Мирмақсудов Ўзбекистон Республикасининг “Очиқ маълумотлар портали”га жойлаштириладиган маълумотларга қўйиладиган техник талаблар мавзусида маъруза қилди. Мавзу юзасидан марказ директори Ғ.Саидалиев ҳам сўзга чиқиб, бу борада йўл қўйилаётган айрим камчиликлар ва уларнинг ечими юзасидан ўз фикр-мулоҳазаларини билдирди.\nШунингдек, семинар кун тартибида “Электрон ҳокимият” тизимини жорий этишда ривожланган давлатлар тажрибаси ва уни Ўзбекистонда қўллаш имконияти”, “Маҳаллий давлат ҳокимияти органларида ахборот хавфсизлигини таъминлаш бўйича бугунги кундаги муаммолар. Ахборотлаштириш объектларини аудит қилиш ва аттестациядан ўтказиш тартиблари”, “Бухгалтерия ва ҳисоботлар тизимини ҳудудларда жорий этишда Компьютерлаштириш марказлари билан ҳамкорлик масалалари” мавзусидаги масалалар ҳам кўриб чиқилди.\nХоразм вилояти компьютерлаштириш маркази директори ўринбосари Х.Эржановнинг “Аҳоли”, “Туғриқ ёшидаги ва ҳомиладор аёллар” ахборот тизимлари тўғрисидаги маъруза ҳамда тақдимотлари йиғилганларда алоҳида қизиқиш уйғотди. Семинар қизғин савол-жавоблар ва муҳокамалар билан давом қилдирилди. Маърузачи иштирокчиларнинг барча саволларига тўлиқ жавоб берди.\nЎқув-семинар ўз ишини 8 август куни давом қилдиради. Бунда иштирокчилар ҳудудларда ахборот-коммуникация технологияларини ривожлантириш, интерактив хизматларни ривожлантириш ҳамда электрон мурожаатлар билан ишлаш бўйича Янгибозор ва Хива тумани ҳокимликлари томонидан амалга оширилган ишлар билан яқиндан танишадилар.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ижтимоий тармоқлар орқали оила ришталарини боғлаётган қизларга тавсиялар\t11:55, 23 сентябрь 2016\t— Фотиҳаланганман, ойнинг охирларига тўй кунимизни белгилашмоқчи. Бўлажак турмуш ўртоғим билан бир маҳаллада ўсганмиз. Мана, уч йилдирки, у хорижда. Аввалига ўқиди, кейин шартнома асосида ишга кирди. Телефон, интернет орқали гаплашиб турибмиз. Бир-биримизни яхши танимаймиз, дея олмайман. Аммо барибир ўртадаги узоқ масофа ва йиллар кишини ўйлантираркан. Бунинг устига, у яна бир йил хорижда ишлаши керак. Ота-оналаримиз тўйни тезроқ қилишга шошилишаяпти. Никоҳдан сўнг у ёлғиз ишига қайтиб кетиши аниқ...\nҲар бир қизга чиройли бахт, соф туйғулар ва яхши умр йўлдош насиб қилишини тилаб қоламиз. КЕЛИНОЙИНГИЗ


Жиззахда ёшлар коворкинг марказлари яна биттага кўпайди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахда ёшлар коворкинг марказлари яна биттага кўпайди\nЖиззах шаҳрида “Ором” ёшлар коворкинг маркази фойдаланишга топширилди. Марказда ёшлар учун 50 та иш ўрни яратилди.\n– Мамлакатимизда ёшларни ҳар томонлама қўллаб-қувватлашга бераётган эътибордан самарали фойдаланишимиз керак, – дейди тадбиркор Бунёд Қўнғуров. – Марказни бунёд этишимизда банк кредити ва ўз маблағимиз ҳисобидан жами 6 миллиард сўм маблағ сарфладик. Мажмуада боулинг клуби, мусиқа залини, болалар ўйин майдончасини ишга туширдик.\nМарказ “Yoshlar – kelajagimiz” Давлат дастурига асосан вилоятда ишга тушилган учинчи коворкингмаркази. Бунгача Дўстлик, Пахтакор туманларида ана шундай коворкинг марказлари фаолияти йўлга қўйилган эди.\nУшбу дастурга мувофиқ, 2018 йилда Зафаробод, Пахтакор, Ғаллаорол ва Зарбдор туманларида “Yoshlar mehnat guzari” мажмуалари фойдаланишга топширилиб, 113 та янги иш ўринлари яратилди.\n2019 йилда туманларда 13 “Yoshlar mehnat guzari” комплексини ташкил этиш учун бино ва ер майдонлари ажратилди. Ушбу гузарларнинг ишга туширилиши билан 220 та иш ўринлари яратилиши режалаштирилган.


Гави товон пулини тўлашга қарор қилган "Ливерпул" билан музокаралар олиб бормоқда » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Англия » Гави товон пулини тўлашга қарор қилган "Ливерпул" билан музокаралар олиб бормоқда\nГави товон пулини тўлашга қарор қилган "Ливерпул" билан музокаралар олиб бормоқда\nТодоФичажес да биз кўриб чиқаётган маълумотларга кўра, "Ливерпул" Гави учун тўловни тўлашга қарор қилган. Бугунги кунга келиб, ёшлар жамоаси "Барселона" билан шартномасини янгиламади ва ҳамма нарса унинг "блауграна" томонидан бошланган сўнгги таклифни қабул қилмаслигидан далолат беради.\nҲозирда Каталония клубининг аҳволи уларга маневр қилиш учун деярли имкон бермаяпти, бу эса уларни жуда заиф ҳолатда қолдиради. Бунга қўшимча равишда шуни қўшимча қилиш керакки, Кессие келиши билан Лос-Паласиосдан бўлган ўзининг дақиқалар квотасини қисқартиради, бу эса унинг Барселонада давом этиш имкониятини камайтиради.\nФутболчининг агенти Иван де ла Пеня "Энфилд" билан " Барселона" таклифидан анча юқори бўлган янги шартнома шартлари бўйича фаол музокаралар олиб бормоқда . Тасдиқлангандан сўнг, "Ливерпул" портлашидан бир йил ўтгач, унга алтернатива берган клубни тарк этадиган андалусиялик эркинликни сотиб олиш учун 50 миллион эвро тўлаш шартини бажаради .\nЎз навбатида, "Барселона" бу борада ҳеч қандай баёнот бермади, лекин клубнинг юқори қисмидан Гавининг давомийлиги ҳақиқатан ҳам мураккаб эканлигини билишади.


Колбаса ва гўшт маҳсулотларини ишлаб чиқарувчи корхона 1.01.2019 йилдан умумбелгиланган солиқларни тўлашга ўтди. Колбаса ва гўшт маҳсулотларини ишлаб чиқариш жараёнида гўштни суягидан ажратамиз (чандир гўшт, пайчалар, ёғ, суяк, гўшт бўлаклари чиқади). Товуқ танаси қисмларини (масалан, қанотларини) ҳам кесиб ташлаймиз. Сўнг колбаса ва гўшт маҳсулотларини ишлаб чиқариш учун айримларини ишлатамиз, масалан, суяк, товуқ қанотлари, гўшт бўлакларини эса сотамиз. Гўшт, тирик қорамол, уларни сўйиш маҳсулотлари бутун занжир бўйлаб ҚҚСдан озод этилди.\nМаҳсулотларимизни ишлаб чиқаришда фойдаланилмайдиган гўшт ва суяк сотиш оборотларига ҚҚС солиш керакми?\n– Йўқ, товуқ қанотлари, гўштни нимталаш ва чандиридан ажратиш натижасида қолган гўшт ва суяк бўлакларини сотиш оборотларига қўшилган қиймат солиғи солинмайди.\nГўштни чандиридан ажратиш – гўштдан нимталанганидан кейин қолган майда суяклар, пайлар, тоғайлар, қон томирлари ва плёнкаларни ажратиш ҳамда ёғ ва бириктирувчи тўқималар таркибига қараб уни навларга бўлиш жараёни.\nТовуқ қанотлари, гўшт ва суяк бўлаклари тайёрланмайди, балки ҳайвон танасидан ажратилади. Гўштни бўлиш чоғида уларга қайта ишлов берилмайди ва бошланғич ресурс сифатларини (кимёвий ёки физик хоссаларини) йўқотмайди, тегишинча, қишлоқ хўжалиги маҳсулотларига кирмайди.\nЎзи етиштирган қишлоқ хўжалиги маҳсулоти ва (рўйхат бўйича) Ўзбекистон Республикасида ишлаб чиқариладиган озиқ-овқат маҳсулотларини реализация қилиш оборотлари ҚҚСдан озод этилади (Солиқ кодексининг 208-моддаси 28-банди; ВМнинг 31.12.2018 йилдаги 1065-сон қарори). Рўйхатга тирик ҳайвонлар (қорамол ва парранда) ҳамда уларни сўйиш маҳсулотлари ҳам киритилган.


ҚУЛОҚ ТОЗАЛАГИЧДА ҚЎРҒОШИН! – TEXNIK JIHATDAN TARTIBGA SOLISH, STANDARTLASHTIRISH, SERTIFIKATLASHTIRISH VA METROLOGIYA SOHASIDA DAVLAT NAZORATI DEPARTAMENTI\nҚУЛОҚ ТОЗАЛАГИЧДА ҚЎРҒОШИН!\nАввал хабар қилганимиздек, Европа Иттифоқи (ЕИ) ва Евроосиё Иқтисодий Иттифоқи (ЕОИИ) хавфли маҳсулотлар ҳақида тезкор хабар бериш ахборот тизимларига киритилган маҳсулотларнинг мамлакатимиз ички бозорига киритилишининг олдини олиш ахборот тизими шакллантирилмоқда. ЕИнинг истеъмол моллари хавфсизлигини назорат қилувчи RAPEX тизимига янгидан аниқланган сифатсиз маҳсулотлар киритилди. Қуйида ушбу рўйхатга киритилган ва мамлакатимиз ички бозорига киритиш ман қилинган баъзи товарлар тўғрисида маълумот халқаро қабул қилинган шаклда берилмоқда.\nБОЛАЛАР УЧУН АВТОМОБИЛ ЎРИНДИҒИ\nХабарнома тури: жиддий таҳдидли маҳсулот\nМаҳсулот номи: Chair Assembly\nИшлаб чиқарувчи мамлакат: Хитой Халқ Республикаси\nХавф тури: Жароҳатланиш\nТавсифи: Автомобилда фойдаланиш учун болалар ўриндиғи. Маҳсулот онлайн тарзда сотилган.\nХавф: Автоҳалокат вақтида ушбу ўриндиқ бўйи нисбатан узунроқ бўлган болаларни ҳимоялашда етарлича барқарор эмас. Ушбу маҳсулот БМТ ЕИК(Европа иқтисодий комиссияси)нинг 44-04 –сон кўрсатмаси талабларига жавоб бермайди.\nЎров-идиши: картон қути\nХабарнома Голландиядан тарқатилган.\nБАТАРЕЙКАДА ИШЛАЙДИГАН ҚУЛОҚ ТОЗАЛАГИЧ\nМаҳсулот номи: Suction Ear Cleaner\nРусуми: InnovaGoods Wellness Care\nИшлаб чиқарувчи давлат: Хитой Халқ Республикаси\nХавф тури: Атроф-муҳит учун хавф\nТавсифи: Батареяда ишлайдиган оқ рангли қулоқ тозалич\nХавф: Маҳсулотнинг таркибида қўрғошин тўйинмаси ҳаддан ташқари кўп (ўлчанган қиймати: оғирлигидан 42,7%гача). Қўрғошин атроф-муҳит учун хавф туғдиради. Маҳсулот RoHS 2 (Европа Иттифоқи кўрсатмаси) талабларига мувофиқ эмас.\nЎров-идиши: ушбу маҳсулот оқ қутида сотилади. Шунингдек, интернетда ҳам сотилади.\nХабарнома Швециядан тарқатилган.\nCategories ДИҚҚАТ: СИФАТСИЗ МАҲСУЛОТ Post navigation


Божхоначилар мактаб ўқувчилари билан учрашишди\nБухоро вилояти божхона бошқармасининг “Ёшлар иттифоқи” бошланғич ташкилоти фаоллари томонидан Қуролли кучларимизнинг 27 йиллиги муносабати билан ташкил этилаётган тарғибот тадбирлари давом этмоқда. Уларда айниқса, мактаб ўқувчиларида ватанпарварлик, инсонийлик ва миллий ғурур каби туйғуларни камол топтиришга қаратилган маърузалар қилиняпти.\nКун кеча ҳам ёш божхоначилар Бухоро вилоятининг олис туманларидан бўлмиш Олот туманидаги 31-ихтисослаштирилган давлат умумтаълим мактабига ташриф буюришди. Учрашувлар давомида ўқувчиларда нафақат Ватанни севиш ва уни турли ёвлардан ҳимоялаш муқаддас инсонийлик бурчи эканлиги таъкидланди, шу билан бир қаторда, ўқувчи ёшларнинг “Мен Ватанни нечун севаман” мавзусидаги фикрлари тингланди.\nМаърузалар давомида келажакда божхоначи касбини танлаш ниятида бўлган мактаб битирувчиларига керакли тавсиялар берилди ва ушбу касбнинг масъулияти ва шарафи нечоғлик юксак эканлиги яна бир бора таъкидлаб ўтилди.


Тошкентдаги мактабда калтакланган ногирон қиз ҳақида қўшимча тафсилотлар ошкор қилинди — видео\nТошкент шаҳри Яшнобод туманидаги 103-мактаб интернатда 3-синф қиз тарбиячиси томонидан калтакланган видео тарқалгани ҳақида хабар берилганди. Бу воқеа юзасидан «Zamon» информацион дастури мухбири қизнинг онаси билан интервью уюштирди.\n«Қизим носоғлом бола, ўзи гапириб, кўрсатиб беролмаслигидан фойланишяпти. У мана шу одам урди, деб кўрсатиб бера олмайди. Ўқув ҳафтаси тугагач, ҳайдовчи қизимни уйга олиб келди ва мен болани ювинтириш учун ечинтирганимда унинг танасидаги жароҳатларни кўриб, қотиб қолдим. Бу мактабдан қизимнинг калтакланиб келишини кутмаган эдим. Ўзидан айбни соқит қилиш учун боланинг агрессивлигини, автоагрессияси борлигини, бонка излари борлигини айтялти», – дейди қизнинг онаси.\nШундан сўнг она қизининг ўқитувчисига телефон қилган ва боғлана олмагач, тезда суратга олиб, ижтимоий тармоққа жойлаган. Ички ишлар органига мактаб интернат устидан ариза ёзади. Мактаб директори бу воқеадан ижтимоий тармоқлардаги видеони кўриб, хабар топганини айтган:\n«Бизнинг, тарбиячиларимизнинг назоратсизлиги оқибатида келиб чиққан ҳодиса. Буни тан оламиз. Чоршанба ва пайшанба куни тунда ўқувчи қолган, жума куни муассасадан уйига юборилган. Бу ишни тарбиячи қилганми ёки ўқитувчи, билмаймиз. Тахминларимиз кўп.\nБолалар томонидан ҳам жароҳат етказилган бўлиши мумкин. Чунки мактабда ақли заиф болалар таълим олишади. Тунда улар ҳам қолишади. Ақли заиф болаларни ёлғиз қолдирганда улар бир-бирига, ҳатто ўзига ҳам зиён етказиши мумкин. Бундай ташҳисли болалар бизнинг мактабда тарбияланишади».\nҲозирда мактаб интернатда юз берган, деб тахмин қилинаётган ҳолат бўйича Ички ишлар органи тергов бўлими томонидан Жиноят кодексининг 109-моддаси 2-қисми билан жиноят иши қўзғатилган.\nАввалроқ Шаҳрисабзда 33 ёшли эркак ота-онасининг кўз ўнгида калтаклагани ва Наманганда 51 ёшли эркак спиртли ичимлик олиб бермагани учун калтаклагани ҳақида хабар берилганди.


XV-XVI- аср бошларида Мовароуннаҳрдаги ижтимоий-сиёсий вазият\n1405 йилда Амир Темур вафотидан сўнг унинг йирик давлати парчалана бошлади. Темурий шаҳзодаларнинг тахт учун ўзаро курашлари қудратли давлатнинг бўлинишига асосий сабаблардан бири бўлди. Соҳибқирон тахтига валиаҳд қилиб набираси Пирмуҳаммадни қолдирган бўлсада, кўпгина амирлар ва амалдорлар унинг ҳукмронлигини тан олмадилар. 1405 йил март ойида Темурнинг бошқа бир набираси Халил Султон Самарқанд тахтини эгаллади. Ундан ташқари, Хуросонда Шоҳруҳ; Балх, Ғазна ва Қандаҳорда Пирмуҳаммад; ¢арбий Эрон ва Озарбайжонда Мирзо Умар ва Абу Бакр Мирзо; Туркистон, Саброн, Ўтрор, Сайрамда Амир Бердибек; Ўратепа ва Фарғонада амир Худойдод; Хоразмда амир Идику ўзларини ҳукмдор деб эълон қилдилар.\nМамлакатдаги парокандалик ва ўзаро урушларга барҳам бериш учун Шоҳруҳ Мирзо кўп саъйи-ҳаракатлар қилди. XV асрнинг 20-йилларига келиб Амир Темур мулкларининг қарийб ҳаммаси Шоҳруҳ ва унинг оила аъзолари қўл остида эди. Мовароуннаҳр ерларини 1409 йилдан бошлаб Шоҳруҳнинг тўнғич ўғли Мирзо Улуғбек бошқара бошлади. Улуғбекнинг ҳукмронлик даври (1409-1449 йй.) асосан, Мовароуннаҳрда ижтимоий-иқтисодий ҳаёт, илм-фан ва маданиятнинг ривожланиши билан изоҳланади.\nУлуғбек бобоси Амир Темур каби ҳарбий истеъдодга эга эмас эди. У мамлакат ичидаги ва атрофидаги осойишталикни сақлаб туриш мақсадида айрим ҳарбий юришлар қилиб турди холос. 1447 йилда Шоҳруҳ Мирзо вафотидан сўнг Темурийзодалар ўртасида кураш бошланиб кетди. Оқил ва доно ҳукмдор Улуғбек бу курашларга барҳам беришга ҳарчанд ҳаракат қилмасин бунинг уддасидан чиқолмади. Аксинча, ўғли Абдулатифнинг бевосита иштироки туфайли ўзи бу курашларнинг қурбони бўлди. Хуллас, XV асрнинг ўрталарига келиб, Мирзо Улуғбек вафотидан кейин (1449 й.) Темурий шаҳзодалар ўртасида тож-тахт учун кураш яна авж олди. Абдуқосим Бобур (1452-1457) ва Абдусаид Мирзоларнинг (1458-1468) фаолияти ҳам ўзаро урушларга барҳам бера олмади. 1469 йилга келганда Хуросонда Хусайн Бойқаро ҳокимиятни эгаллаб, бу ҳудудларда нисбатан тинчлик ўрнатди. Унинг дўсти-буюк шоир Алишер Навоий (1441-1501) муҳрдор, вазир, Астробод ҳокими лавозимларида ишлаб, Хуросон ижтимоий-сиёсий ҳаётида катта рол ўйнайди. Навоийнинг саъй-ҳаракатлари билан Ҳиротда илм-фан, маданият гуркираб ривожланди. Ўзаро урушларга нисбатан барҳам берилди.\nМовароуннаҳрда эса бу даврга келиб сиёсий тарқоқлик авжига чиқди. Ҳар бир вилоят, ҳар бир шаҳарларда темурий шаҳзодалар ўзларининг мустақил ҳукмронлигини ўрнатишга ҳаракат қилдилар. Улар ҳокимият учун ўзаро курашларда Дашти Қипчоқ қабилалари кучларидан фойдаланишар эдилар. Масалан: 1451 йилда Урусхоннинг набиралари Абдусаидга ҳокимиятни эгаллаш учун ёрдам берган бўлса, орадан уч йил ўтгач Абулҳайрон Муҳаммад Жуқийга ҳокимиятни эгаллашга кўмаклашди. Бу ўзаро курашлар Мовароуннаҳр аҳлининг аҳволини ёмонлашишига олиб келди.\nXY аср охирларига келиб, Мовароуннаҳрда Темурийларнинг бир-биридан ўзаро мустақил бўлган учта ҳокимияти вужудга келди:\n1. Самарқандда Султон Аҳмад Мирзо ҳукмронлиги (1468—1503);\n2, Тошкентда Султон Маҳмуд Мирзо ҳукмронлиги (1468-1498);\n3. Андижонда Умаршайх I Мирзо ҳукмронлиги (1468-1494).\nБу учала давлатнинг ўзаро урушлари Мовароуннаҳр аҳлининг темурийлардан норозилигини янада авж олдирди. Айниқса, юқори табақа вакиллари марказлашган давлат тарафида турдилар. Бу темурийзодаларнинг давлат бошқарувида мустаҳкам таянчга эга эмаслигидан далолат берарди. Бу вақтда темурийлар ҳузурида таълим олган Абулхайрхоннинг невараси Муҳаммад Шоҳбахт Дашти Қипчоқда дашт уруғларини бирлаштириб, ўз ҳокимиятини мустаҳкамламоқда эди.\nШайбонийхон ҳарбий ҳаракатлар олиб бориб марказлашган давлат тузиш мақсадида гоҳ темурийлар, гоҳ шимолдаги мўғуллар билан иттифоқ тузди. У 1487-88 йилларда Ўтрор, Сайрам, Ясса (Туркистон), Сиғноқ шаҳарларини босиб олиб, 1499 йилда Мовароуннаҳр ҳудудларига жиддий ҳарбий ҳаракатлар бошлади.\nМаҳаллий ҳукмдорлар ўртасидаги ўзаро курашлар авж олган Самарқанд шаҳрини Шайбонийхон 1500 йилнинг бошларида жангсиз эгаллади. Дашт улуғлари бир неча ой шаҳарни шафқатсиз талон-тарож қилдилар. Бу эса маҳаллий феодаллар норозилигига сабаб бўлди. Бундан фойдаланган Темурий шаҳзода Заҳириддин Муҳаммад Бобур ўша йили (1500 йил) Самарқанд тахтини иккинчи марта эгаллади. Аммо маҳаллий зодагонлар кўпчилиги Бобурни қўллаб-қувватламадилар. 1501 йилнинг баҳорида Бобур Шайбонийхон билан бўлган жангда енгилади ва Самарқандни унга топширади.\nДашти Қипчоқликлар қисқа муддат ичида Бухоро (1500), Самарқанд (1501), Тошкент (1503), Ҳисор (1504), Урганч (1505), Ҳирот (1507) каби шаҳар ва вилоятларни эгаллаб, Шарқий Туркистон чегараларидан Марказий Афғонистон ҳудудларигача чўзилган ерларда марказлашган шайбонийлар давлатига асос солдилар. Темурийлар давлатидаги сиёсий тарқоқлик, айрим ҳукмдорларнинг ажралиб мустақилликка интилиши бу давлатнинг емирилишига олиб келган бўлса, Шайбонийхон бундай тарқоқликка чек қўйиб мамлакатнинг бирлигини мустаҳкамлай олди.\nШайбонийхоннинг жанубга томон юришлари Эрон шоҳи Исмоил I томонидан тўхтатилди. 1510 йил Марв атрофларида бўлган жангда дашт қўшинлари тор-мор этилди ва Шайбонийхон ҳалок бўлди. Эронийлар томонидан қўллаб-қувватланган Бобур 1511 йилда Ҳисор, Кўлоб, Қундуз, Бадахшон ва Самарқандни эгаллади. Аммо 1512 йилда шайбонийлардан бўлган Убайдулла Султон қўшинлари ўиждувон яқинида Бобур ва шоҳ Исмоилнинг бирлашган кучларини мағлубиятга учратди. Шундан сўнг Бобур аввал Қобулда, кейин эса Ҳиндистонда ўз ҳокимиятини ўрнатди. Дашти Қипчоқ қабилалари эса Мовароуннаҳрда ўрнашиб қолдилар.\nXV аср охири-XVI аср бошларидаги Дашти Қипчоқ, Мовароуннаҳр ва Хуросондаги ижтимоий-сиёсий воқеалар тўғрисида ёзилган муаллифи номаълум «Тарихи гузидаи Нусратнома», Муҳаммад Солиҳнинг «Шайбонийнома», Бобурнинг «Бобурнома» асарлари муҳим манбалар ҳисобланади.\nТемурийзодалар ўртасидаги ўзаро урушлар, биродаркушликлар нафақат қуйи табақа аҳлининг, балки йирик зодагонларнинг ҳам норозиликларига сабаб бўлди. Натижада Амир Темур асос солган улкан салтанат таназзулга юз тутди ва тугатилди. Темурийлардан кейин ҳокимият тепасига келган шайбонийлар сулоласи даврида ҳам марказий ҳокимият унчалик мустаҳкам эмас эди (бу ўринда Абдуллахон II ҳукмронлиги даври (1583-1598) бирмунча диққатга сазовордир). Бу ҳолат ўша давр Ватанимиз ҳудудларининг парчаланиб, алоҳида давлатларга бўлиниб кетиши ва заифлашуви учун замин яратди.


Мен Россия фуқаросиман, вақтинча олиб киришни бекор қилиш учун машинамни Қозоғистонга нейтрал полосага олиб чиққаним тақдирида ҳам у ердан чиқиб кета олмайман, сабаби Қозоғистон ҳудудига фақат ўз фуқароларини киритмоқда. Олиб кириш муддати апрелда тугайди. Бу вазиятда қандай йўл тутай?\nЎз машинамда апрель ойининг охирида чиқиб кетишим керак эди, шунинг учун вақтинча олиб кириш 1 майга қадар расмийлаштирилган. Ўзбекистонлик интернет-каналларнинг хабар беришича, юртингизга муайян муддатга визасиз кириш ҳуқуқига эга бўлган мамлакатларнинг фуқароларига истисно тариқасида мамлакатингиздан 2020 йилнинг 5 майига қадар чиқиб кетиш рухсати берилган, мен айнан Россияданман.\nВақтинча олиб кириш муддати менинг айбимсиз кечиктирилган тақдирда мен қандай йўл тутишим керак?\nВақтинча олиб кириш муддати март ойининг охирида тугаган. Вазиятлар кескин ўзгарди. Ўзбекистонда туриб қолдим. Танишларим бу муддатни узайтирганим тақдирида ҳам ярим йил оралиғида чиқиб кетишим ва олиб чиқиш учун декларацияни расмийлаштиришим, шунда ҳам жарима тўлаб қутулиб қолишим мумкинлигини айтишмоқда. Лекин амалиётда бу қандай юз беради, ҳеч ким айтолмаяпти, иш бу қадар жиддийлашишини ҳам истамас эдим…\nЎзим Ўзбекистонда ишлайман. Вақтинча олиб кириш 4 майгача расмийлаштирилган, мамлакатингизда бўлиш муддатини узайтириш учун апрель ойида ўзбекистонлик божхоначиларга мурожаат қилмоқчи эдим. Ҳозир карантин узоқроқ давом этишидан хавотирдаман. Божхонага қўнғироқ қилган эдим, вақтинча олиб кириш муддатлари узайтирилишини айтишди. Лекин бундай қонунни ҳали кўрганим йўқ. Балки олиб чиқиш муддатини узайтириш ҳолатида ўзига хос эҳтиёт чораси сифатида уларга электрон хат ёзиб қўяймикин?\nМарт ойининг охирида учиб кетиб, машинани бу ерда қолдириш имкониятим бор эди. Мамлакатингизда бўлиш ва олиб чиқиш муддати апрелнинг бошида тугаган. Лекин мазкур вариант назарда тутилмаган, сабаби вақтинча олиб кириш ёпилаётганда паспорт ва декларация маълумотларини шахсан тақдим этиш керак бўлади. Машина ва унга декларацияни бегона кишига бериб, карантин тугаганда машинани темир йўлга юклаб, менсиз жўнатиб юборишини ташкил қилолмайман-ку ахир. Ҳозир нима қилишни билмай турибман.\n– Мазкур вазиятга тушиб қолган хорижий фуқароларнинг хавотирланишларига ўрин йўқ. Бугунги кунда хорижий автотранспорт воситаларини вақтинча олиб кириш масаласи ҳал этилган. Ўзбекистон Республикасида коронавирус кириб келишига йўл қўймаслик ва тарқалмаслигига доир чора-тадбирлар дастурини ишлаб чиқиш бўйича республика махсус комиссиясининг қарорига биноан республика ҳудудида бўлган хорижий автотранспорт воситаларини қайтариб олиб чиқишнинг муддати (агар у 2020 йилда тугаётган бўлса) узайтирилди – истисно тариқасида йиғимларни тўламасдан ва божхона қонун ҳужжатларини бузганлик тўғрисида баённомалар тузмаган ҳолда 2020 йилнинг 1 июнига қадар.\nБу ўринда битта шартга риоя қилиш зарур – уларни республикадан жорий йилнинг 1 июнига қадар олиб чиқишингиз керак.\n– Ўқувчиларимизга жисмоний шахс томонидан автотранспортни қайси ҳолларда вақтинча олиб кириш мумкинлиги, мазкур божхона режимини тақдим этишнинг шартлари ва талаблари қандай эканлигини эслатиб қўйиш ортиқчалик қилмаса керак. Бу қандай расмийлаштирилади?\n– Божхона қонун ҳужжатлари талабларига мувофиқ: ЎзР Божхона кодекси, Божхона чегарасидан олиб ўтилаётган автотранспорт воситаларини божхона расмийлаштирувидан ўтказиш тартиби тўғрисида низомда (АВ томонидан 19.11.2010 йилда 2156-сон билан рўйхатдан ўтказилган) – транспорт воситаларини нотижорат мақсадларда (шахсий фойдаланиш учун) божхона ҳудудига божхона тўловлари тўлашдан озод этилган ҳолда вақтинча олиб кириш фақат чет эллик жисмоний шахслар учун назарда тутилган. Бунда транспорт воситаси чет давлат ҳудудида рўйхатдан ўтказилган бўлиши керак (БКнинг 158–159-моддалари).\nАвтомашинани шахсий фойдаланиш учун олиб кираётганда божхона органи мамлакатимизнинг норезидентига чиқиш чегара божхона постида ҳайдовчи тақдим этган паспорт ва транспорт воситасининг рўйхатдан ўтганлигини тасдиқловчи гувоҳнома (техник паспорт) асосида «қайтариб олиб чиқиш тўғрисидаги мажбуриятнома»ни расмийлаштиради. Вақтинча олиб кириш муддати бир календарь йил мобайнида жами 90 календарь кундан ошмаслиги лозим.\nБир йил давомида божхона божлари ва солиқлардан тўлиқ озод этилган муддат ўтгандан сўнг хорижий автотранспорт воситасини Ўзбекистон Республикасида бўлишига қайтариб олиб чиқиб кетиш муддати ўтган ҳар бир кун учун двигатель ҳажмининг ҳар куб сантиметридан – 1 АҚШ центи миқдорида йиғимни тўлаш шарти билан йўл қўйилади. Мазкур йиғим:\n● ё республикага киришда чегара божхона постида тўланади – яъни шахс Ўзбекистонда 90 кундан ортиқ бўлишини дарҳол маълум қилиши мумкин;\n● ёки ўзининг мамлакатда бўлиб турган вақтида тўланади – ўзи турган жойдаги ҳудудий божхона бошқармасига мурожаат қилган пайтда.\nБелгиланган муддат тугагандан кейин транспорт воситалари ҳолати ўзгартирилмасдан божхона ҳудудидан қайтариб олиб чиқилиши ёки тегишли божхона режимига жойлаштирилиши керак.\nМаълумот учун. Белгиланган муддат тугашидан олдин автотранспорт воситасини вақтинча олиб кириш муддатини узайтиришни сўраб божхона органига мурожаат қилиш лозим, акс ҳолда мамлакатдан чиқиб кетишда қонунчиликда белгиланган йиғим ундирилиши билан бир қаторда, божхонага оид қонун ҳужжатлари бузилганлиги тўғрисида баённома тузилади ва маъмурий жарима ундирилади.


23:15 / 05.05.2019\n«Ўзгидромет» 5—8 май кунлари кутиладиган об-ҳаво ҳақида маълумот берди.\nҚорақалпоғистон ва Хоразм вилоятида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20о, кундузи 30-35о бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20о, кундузи 30-35о бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 13-18о, кундузи 5 майда 25-30о, 6—8 майда 28-33о бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат 5—6 майда кечаси 15-20о, кундузи 30-35о, 7—8 майда кечаси 17-22о, кундузи 32-37о бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат 5—6 майда кечаси 10-15о, кундузи 25-30о, 7—8 майда кечаси 12-17о, кундузи 27-32о бўлади.\nТоғли ҳудудларда ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 6-11о илиқ, кундузи 5—6 майда 15-20о, 7—8 майда 20-25о бўлади. «Замин» янгиликларини «Вконтакти»да кузатиб боринг\n20-06-2019, 22:51, Ўзбекистон


Коронавирус эффектини иккинчи жаҳон уруши билан таққослашди — Sof.uz\n27.03 14:18 1812 Тиббиёт\nКўп йиллардаги бошқа инқирозларга қараганда коронавирус дунё иқтисодиётига жуда тез зарба берди. Унинг қиёсий таъсири 2008 йилдаги буюк рецессия, 11 сентябрь хуружлари, 1973 йилги нефть инқирози ва ҳаттоки иккинчи жаҳон урушидан ҳам кучлироқ бўлди. Бу ҳақда Bloomberg ёзмоқда.\nҲатто иккинчи жаҳон уруши ҳам иқтисодиётни тўсатдан нокаутга учратмади. Коронавирус ҳам глобал таъминот занжирини фалаж қилиб, дунёнинг энг гавжум шаҳарларидаги ҳаётни тўхтатди, деб ёзади агентлик.\nIHS Markit таҳлилий агентлигининг маълумотларига кўра, дунёнинг асосий портларида юк ташиш сезиларли даражада пасаймоқда. Шундай қилиб, февраль ойида дунёдаги энг катта Шанхай портида, контейнер ташиш ҳажми 20 фоизга, Гонконг портида эса 11 фоизга камайди.\nAҚШнинг иккинчи йирик Лонг-Бич портида эса юк айланмаси 9,8 фоизга камайди. Март ойида рақамлар янада ёмонлашди: масалан, AҚШда биринчи бешликда жойлашган Саваннад портида юк ташиш 20 фоизга камайди. Бутунжаҳон савдо ташкилоти (ЖСТ) коронавируснинг таъсири иқтисодий ривожланиш учун ҳарбий сценарийга ўхшашлигини таъкидлаган.\nAввалроқ, ЖСТ раҳбари Роберто Aзеведо, эпидемия туфайли дунё иқтисодиёти, савдо ва одамларнинг фаровонлигига таъсир қилувчи оғир иқтисодий пасайиш ва иш жойларини йўқотишларини келтириб чиқаришини айтди. Унинг қўшимча қилишича, яқинлашиб келаётган иқтисодий инқироз 2008 йилдаги вазиятдан кучлироқ бўлиши мумкин.\nинқироз эпидемия ЖСТ Коронавирус эффекти Роберто Aзеведо\n23.05 23:39 9274\n25.05 09:11 2103\n25.05 10:39 1414\n24.05 16:24 1357\nКеча, 12:57 1223\n22.05 12:01 275\n20.05 16:20 515\n19.05 20:07 629\n14.05 19:16 214